Mendapan tanah pulih dalam tempoh seminggu
Oleh KOSMO!

21 Julai 2020, 8:19 pm
Oleh ISKANDAR SHAH MOHAMED
KLANG – Kerja membaik pulih mendapan tanah di persimpangan Jalan Johan Setia dan Jalan Langat di sini dijangka siap sepenuhnya dalam tempoh seminggu.
Pengerusi Kumpulan Prasarana Malaysia Bhd (Prasarana), Datuk Seri Tajuddin Abdul Rahman berkata, siasatan awal pihaknya mendapati kejadian itu berlaku disebabkan faktor tanah gambut dan hujan lebat di kawasan berkenaan.
Kata beliau, hujan lebat menyebabkan struktur tanah gambut di situ menjadi lembut sehingga mendap seperti yang berlaku semalam.
“Kerja-kerja pembaikan sedang dilakukan secara menyeluruh oleh rakan pelaksana projek iaitu MRCB George Kent dengan jangkaan masa selama seminggu untuk disiapkan.
“Ini termasuk membaiki paip pecah, struktur jalan dan bekalan air kepada penduduk setempat,” katanya ketika ditemui selepas meninjau lokasi kejadian di sini hari ini.

Turut hadir Timbalan Ketua Projek Prasarana, Mohd. Lokman Hamid dan Pengarah Projek MRCB George Kent, Hwang Chee Leong.
Mengulas lanjut, Tajuddin berkata, beliau yakin kejadian tersebut  bagaimanapun tidak menjejaskan projek pembinaan Transit Aliran Ringan 3 (LRT3) di kawasan tersebut.
“Siasatan terperinci sedang dijalankan dan kami sememangnya bertanggungjawab sepenuhnya atas insiden ini,” katanya.
Sementara itu, Chee Leong menegaskan, pemeriksaan pihaknya mendapati pergerakan tanah hanya berlaku di lokasi berkenaan dan tidak membabitkan kawasan lain.
Semalam, insiden mendapan tanah kira-kira 30 meter persegi susulan kerja-kerja menanam cerucuk bagi pembinaan projek LRT3 berhampiran persimpangan lampu isyarat di Kampung Johan Setia mengakibatkan jalan tersebut terpaksa ditutup sepenuhnya.
Kenderaan yang menggunakan jalan berkenaan dilencongkan ke arah Taman Bayu Emas, Kampung Johan Setia dan ke Lebuhraya Shah Alam atas sebab keselamatan. -K! ONLINE


Kerajaan Selangor mahu laporan terperinci tanah mendap
Oleh KOSMO!

21 Julai 2020, 8:40 pm
Oleh ISKANDAR SHAH MOHAMED
KLANG – Kerajaan Selangor memberi tempoh dua hari kepada pelaksana projek Transit Aliran Ringan 3 (LRT3) menyerahkan laporan terperinci berhubung kejadian mendapan tanah di persimpangan Jalan Johan Setia dan Jalan Langat di sini.
Pengerusi Jawatankuasa Tetap Kerajaan Tempatan, Pengangkutan Awam Dan Pembangunan Kampung Baru Selangor, Ng Sze Han berkata, laporan itu kemudian akan dibentangkan dalam Majlis Tindakan Ekonomi Selangor (MTES) pada Khamis ini.
Katanya, kejadian tersebut merupakan kali kedua berlaku melibatkan projek LRT3 selepas insiden kegagalan struktur kerangka besi lebih sebulan lalu.
“Perkara ini dianggap serius kerana membabitkan kepentingan awam terutama kemudahan jalan dan air kepada ribuan penduduk di sekitar kawasan tersebut.
“Justeru, pihak berkenaan perlu menghantar kajian dan laporan forensik berhubung kejadian itu sekurang-kurangnya dalam tempoh dua hari sebelum dibentangkan dalam MTES pada Khamis ini,” katanya ketika ditemui di lokasi kejadian di sini hari ini.

Turut hadir Yang Dipertua Majlis Perbandaran Klang (MPK), Dr. Ahmad Fadzli Ahmad Tajuddin.
Sementara itu, Ahmad Fadzli berkata, pihaknya meminta semua pihak menghantar pelan perancangan terlebih dulu kepada MPK sebelum melaksanakan sebarang projek terutama berkaitan komposit atau struktur tanah yang mempunyai pelbagai jenis. – K! ONLINE


94 kes penipuan Macau Scam di Kedah
Oleh KOSMO!

21 Julai 2020, 8:48 pm
Oleh MOHD RAFIE AZIMI
ALOR SETAR – Sebanyak 94 kes penipuan Macau Scam dengan jumlah kerugian mencecah RM1.9 juta dilaporkan di negeri ini sejak Januari hingga Jun tahun ini.
Ketua Polis Kedah, Datuk Zainuddin Yaacob berkata, seramai 23 individu termasuk warga asing berjaya ditahan dengan sembilan daripadanya telah dituduh di mahkamah.
“Ada di antara pendatang asing tersebut yang dibawa ke negara ini dengan tujuan untuk menipu mangsa dari negara mereka sendiri.
“Justeru, pemantauan sentiasa dijalankan dengan kerjasama Suruhanjaya Komunikasi dan Multimedia Malaysia (SKMM) serta Jabatan Siasatan Jenayah Komersial (JSJK) Bukit Aman,” katanya.
Beliau berkata demikian pada sidang akhbar selepas Majlis Minum Petang Bersama Media Kedah di Ibu Pejabat Kontinjen (IPK) Kedah di sini hari ini.

Menurut Zainuddin, golongan pesara dan ibu tunggal merupakan antara sasaran sindiket penipuan Macau Scam.
“Golongan ini sering dianggap sebagai mereka yang berduit yang mana pesara contohnya menjadi sasaran kerana memiliki wang persaraan dalam akaun mereka,” ujarnya.
Mengulas lanjut, kata beliau, pihaknya menerima maklumat terdapat kejadian sindiket penipuan semakin berani dengan pergi ke rumah mangsa di negeri-negeri lain.
“Di Kedah masih belum ada laporan berhubung perkara itu namun semua pihak tetap harus berjaga-jaga,” katanya.
Tambahnya, orang ramai perlu sentiasa berhati-hati setiap kali menerima panggilan daripada nombor tidak dikenali.
“Sindiket ini cukup cekap beroperasi dengan mereka bijak membaca karakter mangsa untuk melakukan penipuan,” katanya. – K! ONLINE


Aksi ‘hero’ selamatkan monyet dapat pujian
Oleh MOHD RASDAN AHMAD

21 Julai 2020, 8:37 pm
KUALA LUMPUR – Aksi beberapa anggota polis dan seorang penunggang motosikal sanggup bergadai nyawa demi menyelamatkan seekor monyet yang cedera dilanggar sebuah kenderaan tular di media sosial hari ini.
Tindakan tersebut mendapat pujian netizen sehingga menggelarkan mereka sebagai ‘hero’.
Sebuah rakaman video berdurasi hampir dua minit yang tular di media sosial menunjukkan monyet yang kelihatan lemah dengan kesan darah di badannya.
Pada masa sama monyet itu dilihat beberapa kali mengelak daripada diangkat oleh anggota polis yang menghentikan kereta peronda di tengah jalan bagi melindungi haiwan itu.
Meskipun monyet terbabit bertindak agresif namun salah seorang anggota polis trafik yang dibantu seorang penunggang motosikal berjaya menangkap monyet itu.
Kemudian, selepas berjaya ditangkap monyet terbabit dilepaskan ke kawasan hutan di tepi lebuh raya tersebut. – K! ONLINE


Polis Indonesia dakwa tiga bos agensi pekerjaan berhubung kematian kru kapal nelayan China
Oleh KOSMO!

21 Julai 2020, 8:22 pm
JAKARTA – Polis Indonesia mendakwa tiga bos agensi pekerjaan berhubung kes seorang kru warga tempatan yang diseksa sehingga mati dengan mayatnya ditemui di dalam bilik sejuk beku di atas kapal nelayan China, kata seorang pegawai hari ini.
Mereka didakwa seminggu selepas seorang penyelia China di atas kapal Lu HuangYu 118, didakwa kerana membunuh Hasan Apriadi, 20, dan menyerang seorang kru Indonesia lain yang bekerja di atas kapal itu.
Ketiga-tiga suspek menguruskan dua agensi pekerjaan yang mengupah Hasan dan sekurang-kurangnya sembilan kru lain untuk bekerja di atas kapal China terbabit, kata polis.
“Ketiga-tiga suspek ditahan dan didakwa di bawah undang-undang pemerdagangan manusia,” kata jurucakap Polis Nasional Indonesia, Awi Setiyono sambil menambah, polis turut memburu dua pegawai kanan syarikat itu yang masih bebas.
Pada awal bulan ini, polis berkata, pihaknya memintas dua kapal nelayan China yang belayar menuju Argentina di Selat Melaka selepas menerima maklumat bahawa seorang kru meninggal dunia di atas salah sebuah kapal tersebut.
Polis kemudian menemui mayat Hasan di atas kapal Lu Huang Yuan Yu 118.

Selepas menyoal siasat berpuluh-puluh kru kapal dari China, Indonesia dan Filipina, polis mendakwa warganegara China, Song Chuanyun berhubung pembunuhan itu.
Memetik keterangan saksi, pihak berkuasa berkata, Chuanyun telah memaksa mangsa bekerja walaupun dia jatuh sakit. Lelaki itu kemudian menyeksa mangsa dan tidak memberikannya makanan atau minuman selama beberapa hari. Hasan meninggal dunia lewat Jun lepas.
Chuanyun akan dibicarakan di Indonesia, manakala kru lain dibebaskan dan berada di bawah penahanan kedutaan masing-masing, kata jurucakap polis wilayah Riau, Harry Golden Hart.
Pada Jun lepas, dua kru Indonesia terjun dari bot China berlainan untuk melarikan diri daripada penderaan dan persekitaran kerja yang teruk – AFP


Ebit Lew antara potret gergasi terbaharu
Oleh MOHD YUNUS YAKKUB

21 Julai 2020, 7:53 pm
SHAH ALAM – Penceramah bebas, Ustaz Ebit Lew atau nama sebenar Ebit Irawan Ibrahim Lew @ Lew Yun Pau antara potret yang bakal dilukis oleh tiga pelukis mural yang tular sebelum ini kerana potret gergasi pemimpin negara.
Pelukis mural, Muhammad Firdaus Nordin, 26, berkata, pemilihan Ebit Lew adalah sebagai menghormati dan menghargai sumbangan diberikan kepada rakyat sepanjang tempoh negara melawan Covid-19.
Katanya, mereka juga masih memikirkan sama ada akan melukis potret-potret yang sama sebelum ini.
“Kami tidak patah semangat untuk melukis dan tema masih sama iaitu sumbangan semasa Covid-19.
“Karya-karya baharu termasuk cadangan potret Ebit Lew juga dipertimbangkan dan kami akan kembali melukis dalam bentuk gergasi pada bulan depan,” katanya ketika dihubungi Kosmo! sebentar tadi.
Kosmo! hari ini melaporkan perbuatan vandalisme pada mural gergasi pemimpin negara di Taman Cahaya, Seksyen U12 di sini tidak pernah mematahkan semangat tiga pelukis muda masing-masing adalah Muhammad Firdaus, Muhammad Suhaimi Ali, 27, dan Abdul Hadi Ramli, 27, untuk terus berkarya.

Muhammad Firdaus turut mengakui, banyak menerima tawaran daripada pelbagai pihak untuk melukis namun masih dalam pertimbangan mereka.
Jelasnya, antara faktor dipertimbangkan adalah memilih kawasan atau dinding lebih tinggi dan mempunyai tahap keselamatan bagi mengelak individu tidak bertanggungjwab menconteng kembali karya mereka.
“Terus-terang masih lagi geram, marah dan terkilan kerana karya yang dihasilkan perlakukan sebegitu. Apa yang lukis adalah ekspresi kami mengenai sumbangan dan bukan berunsur politik,” katanya. – K! ONLINE


Covid-19: 15 kes, satu kluster baharu
Oleh NOR IDAYU BOSRO

21 Julai 2020, 8:31 pm
PUTRAJAYA – Sebanyak 15 kes baharu Covid-19 direkodkan hari ini membabitkan 11 kes penularan tempatan dan empat kes import menjadikan jumlah kumulatif sebanyak 8,815 kes.
Ketua Pengarah Kesihatan, Datuk Dr. Noor Hisham Abdullah berkata, 10 daripada 11 kes penularan tempatan adalah membabitkan warganegara manakala satu bukan warganegara.
Beliau berkata, sembilan daripada 10 kes positif Covid-19 itu membabitkan beberapa kluster aktif di Sarawak termasuk kluster baharu yang dikesan hari ini iaitu kluster Sentosa.
“Empat kes import pula melibatkan tiga warganegara yang pulang dari United Kingdom, Arab Saudi dan Belanda.
“Satu kes bukan warganegara melibatkan individu pulang dari Indonesia,” katanya. -K! ONLINE


Mayat lelaki warga emas ditemui terapung
Oleh KOSMO!

21 Julai 2020, 7:08 pm
Oleh IVAN AMIRUL
KOTA KINABALU – Mayat seorang lelaki warga emas ditemui terapung di kawasan berhampiran bangunan Pusat Konvensyen Antarabangsa Sabah (SICC) di sini semalam.
Ketua Polis Daerah Kota Kinabalu, Asisten Komisioner Habibi Majinji berkata, mayat itu dipercayai berusia 78 tahun itu ditemui terapung kira-kira pukul 5.30 petang oleh orang awam sebelum menghubungi pihak polis.
“Hasil siasatan awal mendapati mangsa bekerja sebagai nelayan.
“Mangsa dikatakan keluar menangkap ikan, sekitar pukul 5.30 pagi sehari sebelum kejadian dipercayai di kawasan Tanjung Lipat namun tidak pulang ke rumah selepas itu.
“Kehilangan mangsa hanya disedari ahli keluarga yang membuat laporan polis kira-kira pukul 11 pagi sebelum penemuan mayat mangsa,” katanya.

Habibi berkata, mayat mangsa dikenal pasti oleh anak lelakinya berusia 36 tahun yang membuat pengecaman melalui gambar serta pakaian.
“Mayat mangsa kemudiannya dibawa ke jeti Jesselton Point menggunakan bot Pasukan Polis Marin (PPM) untuk tindakan selanjutnya.
“Seramai empat pegawai daripada Jabatan Kesihatan Negeri Sabah (JKNS) melakukan proses nyah kuman ke atas mangsa bagi mencegah penularan wabak Covid-19.
“Mayat mangsa kemudiannya dihantar ke Jabatan Forensik Hospital Queen Elizabeth (HQE) untuk siasatan lanjut,” katanya.
Kes diklasifikasi sebagai kes mati mengejut. – K! ONLINE


Empat lelaki ditahan ceroboh kawasan pelantar minyak
Oleh SITI KAMILAH MUSTAPHA

21 Julai 2020, 7:14 pm
Oleh IVAN AMIRUL
KOTA KINABALU – Seramai empat lelaki disyaki melakukan aktiviti menangkap ikan di kawasan larangan sekitar pelantar minyak Malikai ditahan Pasukan Polis Marin (PPM) semalam.
Dalam kejadian pukul 5.30 pagi itu, semua empat lelaki yang ditahan adalah berusia 25 hingga 48 tahun.
Pegawai Pemerintah Markas Operasi Pasukan Polis Kota Kinabalu, Asisten Superintendan Enturan AK Lageh berkata, tangkapan dilaksanakan dalam Op Gelora Khas dan Op Benteng Covid-19 di kawasan terbabit.
Beliau berkata, empat individu yang menaiki dua bot berasingan itu ditahan di kawasan perairan pelantar minyak berkenaan.
“Dua lelaki dilihat memancing ikan menggunakan sebuah bot tidak bernombor berhampiran pelantar minyak Malikai manakala dua lagi individu berada dalam sebuah lagi bot juga tidak bernombor yang diikat pada tiang platform pelantar minyak.

“Hasil pemeriksaan lanjut mendapati semua individu ini tidak mempunyai dokumen pengenalan diri yang sah,” katanya dalam kenyataan akhbar hari ini.
Dalam kenyataan itu, dua bot berkenaan kemudiannya ditunda ke pangkalan Markas Operasi PPM Kota Kinabalu untuk tindakan selanjutnya.
“Nilai keseluruhan rampasan dianggarkan RM37,370 dan kes disiasat mengikut Seksyen 7, Akta Kawasan Larangan dan Tempat Larangan 1959.
“Jika didapati bersalah, empat lelaki berkenaan boleh dikenakan hukuman penjara tidak lebih dua tahun atau denda RM1,000 atau kedua-duanya sekali,” katanya. – K! ONLINE


Prestasi jentera SF1000 bingungkan Ferrari
Oleh KOSMO!

21 Julai 2020, 7:51 pm
Pasukan Ferrari bingung dengan keadaan jentera SF1000 milik mereka selepas dikesan tidak mempunyai daya pecutan terbaik sehingga menyebabkan dua pelumbanya gagal menaiki podium di Grand Prix (GP) Hungary pada Ahad lalu.
Prinsipal Ferrari, Mattia Binotto mengakui pihaknya sedar akan masalah itu, namun mengakui ia bukan satu perkara mudah untuk mengesan masalah yang dihadapi mereka ketika ini selain keadaan bertambah buruk.
Pada perlumbaan di GP Hungary, Sebastian Vettel dan Charles Leclerc masing-masing sekadar menamatkan perlumbaan di kedudukan kelima dan ke-11.
“Saya rasa kami mula mengesan masalah tersebut di Barcelona apabila jentera kami tidak cukup pantas tetapi kami tidak menjangkakan keadaan akan menjadi seteruk ini.
“Tiga perlumbaan berturut-turut kami berdepan masalah yang sama dan hanya tinggal beberapa minggu sebelum Silverstone. Sudah pasti pasukan memerlukan tempoh yang lama untuk memperbaikinya,” katanya. – AGENSI

LECLERC sekadar menamatkan saingan di tempat ke-11 biarpun memulakan musim dengan cemerlang pada aksi pembukaan di GP Austria sebelum ini. – AFP


Pusat jagaan kluster Covid-19 dilarang terima pelawat
Oleh KOSMO!

21 Julai 2020, 7:02 pm
Oleh MASTURAH SURADI
JOHOR BAHRU – Pusat jagaan warga emas di Taman Megah, Kluang yang dikategorikan sebagai kluster baharu Covid-19 dilarang menerima pelawat.
Pengerusi Jawatankuasa Kesihatan dan Alam Sekitar Johor, R. Vidyananthan berkata, penghuninya juga tidak dibenarkan keluar dari pusat itu.
“Pihak polis dan Jabatan Sukarelawan Malaysia (RELA) akan membuat pemantauan berkala bagi meningkat keselamatan di kawasan pusat jagaan berkenaan.
“Jabatan Kebajikan Masyarakat pula membantu dalam pengurusan pembelian keperluan harian setiap penghuni,” katanya dalam satu kenyataan di sini hari ini.
Vidyananthan berkata, langkah pembendungan dan kawalan jangkitan telah dijalankan seperti prosesnyah kuman dan nyah cemar di pusat penjagaan tersebut.

Bagaimanapun, kata beliau, punca jangkitan kluster di pusat jagaan tersebut masih dalam siasatan. – K! ONLINE


Terima kasih abang APM
Oleh KOSMO!

21 Julai 2020, 6:24 pm
Oleh ZAKI SALLEH
IPOH – Bunyi mengiau tidak henti-henti seekor kucing betina jalanan sejak awal pagi rupa-rupanya minta dibantu kerana salah seekor anaknya terjatuh ke dalam lubang sesalur najis.
Bagaimanapun, kesukaran untuk mengeluarkan haiwan malang tersebut menyebabkan khidmat Angkatan Pertahanan Awam Malaysia (APM) dipanggil dalam kejadian yang berlaku di Taman Pengkalan Jaya di sini hari ini.
Anggota APM Ipoh, Koperal Ahmad Zaidi Alif berkata, pihaknya menerima maklumat kejadian pada pukul 4 petang.
Katanya, dia bersama dua anggota bergegas ke lokasi dan mendapati seekor anak kucing berada di dalam lubang sesalur najis sebuah rumah tidak berpenghuni.
“Saya bertindak menyuluh lubang berkenaan bagi menyelamatkan anak kucing dengan menggunakan batang pengait plastik bersama seutas tali.

“Sebaik diangkat keluar, saya terus meletakkan anak kucing itu di atas jalan bersebelahan ibunya yang mengiau-ngiau seperti mengucapkan terima kasih,” katanya.
Sementara itu, pengadu, Maria Ahmad, 41, memberitahu, ibu kucing itu dipercayai meletakkan empat ekor anaknya di atas sekeping papan pada lubang tersebut sebelum seekor daripada terjatuh.
Dia yang mulanya tidak menghiraukan bunyi bising ibu kucing sejak awal pagi mula hairan apabila haiwan itu tidak henti-henti mengiau sambil mundar-mandir di belakang rumah berkenaan.
“Apabila diperiksa, rupa-rupanya salah seekor anak kucinhg itu terjatuh ke dalam lubang sesalur najis lalu suami bertindak menghubungi talian kecemasan,” ujarnya. – K! ONLINE


Wanita gelang merah dirawat di HRPB
Oleh MUHAMAD TARMIZE MOHD NOR

21 Julai 2020, 7:21 pm
IPOH – Seorang wanita dipercayai pesakit di bawah pengawasan (PUS) wabak Covid-19 yang makan di sebuah restoran di Meru Raya seperti yang tular di media sosial semalam, kini sedang menerima rawatan di Hospital Raja Permaisuri Bainun di sini.
Menurut sumber, wanita berusia 72 tahun itu tiba di Lapangan Terbang Kuala Lumpur (KLIA) pada 4 Julai lalu sebelum dia diperintahkan untuk menjalani kuarantin di rumah selama 14 hari.
“Pada saringan pertama, ujian terhadap warga emas tersebut didapati negatif dan dia dipakaikan gelang berwarna pink tersebut.
“Bagaimanapun dia bersama keluarganya singgah di kafe berkenaan pada 6 Julai lalu untuk bersarapan sebelum menjalani kuarantin di rumahnya,” katanya.
Tambah sumber lagi, gambar yang menunjukkan wanita tersebut makan di kafe itu baru sahaja tular sejak kelmarin.
“Saringan kedua selepas 13 hari menjalani kuarantin pula mendapati wanita tersebut positif Covid-19 dan dia telah ditahan wad HRPB sejak 17 Julai lalu.

“Anak lelakinya turut didapati positif Covid-19 dan dirawat di hospital sama,” katanya.
Katanya, berdasarkan penjelasan pihak kesihatan, kandungan virus mereka adalah kurang dan risiko menjangkiti orang lain juga kurang.
Sementara itu, Ketua Polis Daerah Ipoh, Asisten Komisioner A Asmadi Abdul Aziz ketika dihubungi mengesahkan maklumat berkenaan.
Dalam pada itu, Pengerusi Jawatankuasa Kesihatan, Sains, Alam Sekitar dan Teknologi Hijau Perak, Ahmad Saidi Mohamad Daud menasihatkan orang awam agar sentiasa mematuhi prosedur operasi standard (SOP) memandangkan Perintah Kawalan Pergerakan Pemulihan masih berjalan dan kes Covid-19 juga masih bertambah di negara ini. – K! ONLINE


UKM FC mula congak strategi
Oleh MUHAMAD ARDIE PUTRA SUHAIMI

21 Julai 2020, 6:45 pm
PASUKAN Universiti Kebangsaan Malaysia (UKM FC) perlu bekerja lebih keras bagi mendapatkan kembali kecergasan pemain dalam baki tempoh empat minggu sebelum menghadapi Kelantan dalam saingan Liga Premier yang akan bermula 22 Ogos depan.
Ketua jurulatihnya, Sulaiman Hussin berkata, beliau terpaksa mengubah corak latihan pasukan daripada biasa dan semua pemain memahami keadaan itu perlu dilakukan demi memastikan mereka bersedia beraksi secara kompetitif.
Malah, Sulaiman berharap barisan pemain mampu berada di tahap kecergasan fizikal yang diperlukan kerana tumpuannya pada awal bulan depan adalah pembentukan keserasian semula pemain dan taktikal melalui aksi persahabatan.
“Saya akui ada sebilangan pemain pasti berdepan masalah kelesuan dan kecederaan ekoran masa yang terlalu singkat.
“Namun, saya terpaksa mengubah program dengan berikan tumpuan kepada program intensiti tinggi namun saya akan seimbangkan dengan waktu rehat yang bersesuaian sebelum bersambung berlatih kembali.
“Kita hanya ada empat minggu dan pemain perlu bekerja keras dalam tempoh satu ke dua minggu ini sebab selepas ini kami sudah tidak masa nak beri tumpuan kepada kecergasan atau fizikal.

“Selepas kebenaran mengadakan perlawanan persahabatan bermula 2 Ogos, saya harap dapat mengatur dua ke tiga perlawanan persahabatan agar kami mampu bersedia untuk hadapi Kelantan,” katanya.
Pasukan UKM FC menduduki tangga kelapan Liga Premier ketika ini selepas mengutip empat mata dalam empat aksi dengan hanya merekodkan satu kemenangan ketika bertemu Kuching FA. – K! ONLINE


Perkeso sasar 25,000 pekerja sendiri Terengganu carum PenjanaGig
Oleh KOSMO!

21 Julai 2020, 6:22 pm
Oleh NORADILA MAHAMAD
KUALA TERENGGANU – Seramai 25,000 Orang Bekerja Sendiri (OBS) di negeri ini di sasar berdaftar dengan Skim Keselamatan Sosial Pekerjaan Sendiri (SKSPS) dan Program Dana Padanan Caruman Ekonomi Gig Platform (PenjanaGig) menjelang akhir tahun ini.
Pengarah Pertubuhan Keselamatan Sosial (Perkeso) Terengganu, Faridah Che Husin berkata, sehingga kini lebih 10 peratus daripada pekerja yang terlibat dalam aktiviti ekonomi Gig di negeri ini telah mencarum.
“Saya yakin dengan adanya kerjasama baik antara Perkeso bersama kerajaan negeri dan Yayasan Pembangunan Usahawan (YPU), sasaran 25,000 OBS mencarum dapat direalisasikan.
“Caruman ini membantu rakyat supaya keselamatan, kebajikan sosial dan tanggungan di bawah mereka terjamin sekiranya berlaku sebarang bentuk kemalangan yang tidak diingini,” katanya selepas menghadiri majlis Penjana: Perlindungan Sosial dan Latihan Gig Ekonomi di Pusat Dagangan Terengganu di sini hari ini.
Dalam perkembangan sama,  Faridah memberitahu, sekurang-kurangnya 150 pekerja penghantaran Food Panda di Kuala Terengganu dan Kuala Nerus mencarum SKSPS, Perkeso di bawah pelan dua iaitu RM232.80 bagi tempoh perlindungan setahun.

“Bagaimanapun, sebanyak 70 peratus bayaran caruman di sumbang kerajaan dan hanya 30 peratus ditanggung platform penyedia perkhidmatan  (pekerja penghantaran Food Panda).
“Mereka hanya perlu mencarum hanya 30 peratus sahaja iaitu sebanyak RM69.80 setahun dan mereka akan terus dilindungi,” katanya. – K! ONLINE


United perlu segera ikat Jimenez
Oleh KOSMO!

21 Julai 2020, 6:35 pm
BEKAS pemain pertahanan Manchester United, Rio Ferdinand percaya bekas pasukannya perlu segera mendapatkan khidmat penggempur utama Wolverhampton Wanderers, Raul Jimenez pada jendela perpindahan kali ini.
Menurutnya, pemain antarabangsa Mexico itu merupakan seorang penyerang yang baik dan mampu memberikan sesuatu yang berbeza buat The Red Devils.
“Saya fikir Wolves akan bekerja keras untuk memastikannya kekal. Dia merupakan seorang pemain yang memiliki bakat menakjubkan dan rekod jaringannya sejak dua musim lalu perlu diberikan perhatian.
“Jika anda bertanya apakah saya bersetuju sekiranya United mahu mendapatkan khidmatnya, saya tidak mungkin berkata tidak. Dia mampu memberikan kelainan berbanding apa yang dimiliki oleh United ketika ini,” katanya.
Wolves berjaya mendapatkan khidmatnya dengan nilai RM162.30 juta dari Benfica sekali gus menjadi rekod perpindahan termahal kelab itu.
Musim 2019-2020 menyaksikan Jimenez meledak 26 gol dalam semua kejohanan dan mengumpul 43 gol dalam 96 penampilan bersama pasukan itu. – AGENSI


Sindiket seludup rokok, arak Batu Pahat tumpas
Oleh KOSMO!

21 Julai 2020, 6:39 pm
Oleh NUR ALINA HASSAN
BATU PAHAT – Pasukan Gerakan Am (PGA) menumpaskan sindiket penyeludupan rokok dan arak yang dipercayai aktif di sekitar daerah ini selepas melakukan serbuan ke atas dua buah kediaman di bandar Batu Pahat malam tadi.
Pegawai Pemerintah Batalion 5 PGA, Superintendan Dimin Awang berkata, dalam serbuan pukul 8.30 malam itu, seorang lelaki tempatan berusia 59 tahun terlebih dahulu ditahan sebelum menemui ratusan karton rokok disimpan di rumah tersebut.
“Melalui serbuan pertama, suspek yang dipercayai konco dalam sindiket itu ditahan bersama 675 karton rokok seludup pelbagai jenama. Siasatan seterusnya membawa kepada penemuan rumah kedua yang menyimpan 188 botol dipercayai arak seludup.
“Nilai anggaran keseluruhan rampasan RM175,000,” katanya kepada pemberita hari ini.
Dimin berkata, suspek dipercayai terbabit dalam kegiatan mengedar rokok dan arak seludup kepada kedai-kedai runcit tidak berlesen di sekitar Batu Pahat.

Menurut beliau, suspek dan barang rampasan diserahkan kepada Ibu Pejabat Polis Daerah (IPD) Batu Pahat untuk tindakan lanjut dibawah Seksyen 135 (1) Akta Kastam 1967. – K! ONLINE


MB nafi pemimpin PH terlibat conteng mural
Oleh KOSMO!

21 Julai 2020, 6:15 pm
Oleh NOR AZIHAN MD. GHAZALI
SHAH ALAM – Menteri Besar Selangor, Datuk Seri Amirudin Shari menafikan pemimpin PH terlibat dalam perbuatan menconteng lukisan mural potret pemimpin negara di Taman Cahaya Alam, Seksyen U12 di sini kelmarin.
Amirudin yang juga Pengerusi PH Selangor menegaskan dakyah yang disebarkan itu adalah persepsi yang dibuat untuk menyalahkan pihak lain.
“Tuduhan itu sangat serius dan tidak tepat. Semua pemimpin dalam PH, termasuk di peringkat nasional menunjukkan komitmen yang sama serta mengecam tindakan tersebut,” katanya kepada pemberita selepas merasmikan Program Inisiatif Roda Darul Ehsan (RIDE) di Lobi Setiausaha Kerajaan Negeri (SUK) Selangor di sini hari ini.
Sebanyak empat mural gergasi memaparkan potret Al-Sultan Abdullah, Perdana Menteri, Tan Sri Muhyiddin Yassin; Menteri Kanan (Keselamatan), Datuk Seri Ismail Sabri Yaakob; Ketua Pengarah Kesihatan, Datuk Dr. Noor Hisham Abdullah dan Presiden Pas, Datuk Seri Abdul Hadi Awang itu disedari diconteng kira-kira pukul 8 pagi semalam.
Mengulas lanjut, beliau menyarankan tiga pelukis berkenaan mencari lokasi lebih sesuai dalam meneruskan minat mereka melukis mural dinding bangunan.

“Mereka harus cari tempat yang sesuai. Kalau kita nak cari, kita akan cari tempat yang sesuai agar kejadian sama tidak berulang.
“Lagipun ini bukan kali pertama lorong belakang dilukis dengan mural,” katanya. – K! ONLINE


Mayat pekerja asing tertimbus
21 Julai 2020, 5:49 pm
PETALING JAYA – Seorang pekerja warga asing maut akibat tertimbus di sebuah tapak pembinaan di Kota Damansara di sini semalam.
Kejadian pukul 12.58 tengah hari itu berlaku ketika mangsa berusia 35 tahun sedang melakukan kerja-kerja pemasangan paip pembuangan air bawah tanah.
Ketua Polis Daerah Petaling Jaya, Asisten Komisoner Nik Ezanee Mohd. Faizal berkata, mangsa dikatakan terperangkap bawah runtuhan tanah selepas tanah dinding berhampiran tempat kerjanya runtuh.
“Runtuhan berlaku dalam bentuk ketulan besar lalu menimbus mangsa sepenuhnya. Mangsa disahkan meninggal dunia dalam perjalanan ke Hospital Sungai Buloh.
“Punca kejadian masih dalam siasatan,” katanya dalam satu kenyataan akhbar hari ini. – K! ONLINE


Semoga nasib dua kanak-kanak itu terbela
Oleh MUHAMMAD AYMAN GHAFFA

21 Julai 2020, 5:45 pm
BACHOK – Seorang pelajar tingkatan empat dihadapkan ke Mahkamah Majistret di sini hari ini atas dua pertuduhan melakukan hubungan seks tanpa kerelaan dua orang anak saudaranya berusia empat dan tujuh tahun awal tahun lalu.
Tertuduh yang berasal dari Pasir Puteh bagaimanapun mengaku tidak salah terhadap pertuduhan yang dibacakan oleh jurubahasa di hadapan Majistret Mohd. Dinie Shazwan Ab. Shukor.
Mengikut pertuduhan pertama, tertuduh didakwa melakukan hubungan seks bersama anak saudaranya berusia tujuh tahun dengan memasukkan jari ke dalam kemaluan tanpa kebenarannya.
Bagi pertuduhan kedua, tertuduh didakwa melakukan kesalahan sama terhadap anak saudaranya yang berusia empat tahun.
Kesalahan itu dilakukan di sebuah rumah di Pasir Puteh kira-kira pukul 1 petang antara bulan Januari hingga 23 Jun lalu.
Pertuduhan terhadapnya dikemukakan mengikut Seksyen 377(CA) Kanun Keseksaan yang memperuntukkan hukuman penjara minimum lima tahun dan maksimum 30 tahun serta sebatan.

Pendakwaan dikendalikan oleh Timbalan Pendakwa Raya, Gayathri Sambath, manakala tertuduh diwakili peguam bela Mohd. Norasmawi Norani.
Mohd. Dinie Shazwan membenarkan ikat jamin sebanyak RM5,000 dengan seorang penjamin dan menetapkan 27 Ogos depan untuk sebutan semula kes.
Tertuduh membayar jumlah ikat jamin yang ditetapkan oleh mahkamah. – K! ONLINE


Juventus kekalkan Sarri, Ronaldo
Oleh KOSMO!

21 Julai 2020, 4:56 pm
MASA depan jurulatih Juventus, Maurizio Sarri di Turin masih belum dapat dipastikan, namun kelab tersebut mengakui berharap beliau akan terus kekal bersama pasukan itu.
Ketua Pegawai Bola Sepak Juventus, Fabio Paratici mendedahkan, Juventus bukan sahaja berharap Sarri akan terus kekal tetapi juga pemain bintang mereka, Cristiano Ronaldo akan terus beraksi bersama The Old Lady musim depan.
Bagaimanapun, Juventus berdepan aksi kurang meyakinkan apabila mereka gagal mencatat kemenangan dalam tiga perlawanan sebelum berjaya meraih tiga mata penuh ketika aksi menentang Lazio awal pagi tadi.
Ketika Atalanta, Lazio dan Inter Milan terus memberikan tekanan, spekulasi muncul apabila ada pendapat mengatakan bahawa Sarri perlu dipecat sekiranya beliau gagal membawa pasukan itu menjulang kejuaraan musim ini.
Namun, Paratici terus memadam khabar angin berkenaan apabila mengakui bahawa Sarri akan terus menjadi pilihan pihak pengurusan Juventus sekali pun gagal untuk membawa pulang kejayaan untuk pasukan tersebut.
“Ia adalah cakap-cakap di media sahaja. Saya berada di sini lebih 10 tahun dan kami berada di kemuncak untuk tempoh sembilan tahun.

“Kami meraih trofi Serie A sebanyak lima kali ketika era Max Allegri. Kami mengadakan pertemuan tidak kira perlawanan yang dilalui menghasilkan keputusan seri atau menang sekali pun. Kami berbincang mengenai spekulasi seperti ini dan semua akan tergelak.
“Tanpa disangkal, saya yakin Sarri akan terus kekal bersama kami begitu juga dengan Ronaldo yang sudah menyatakan komitmen untuk terus berada di sini,” jelasnya. – AGENSI


Produk makanan dan pembuatan tarikan pelancongan Hulu Terengganu
Oleh KOSMO!

21 Julai 2020, 5:54 pm
Oleh NOOR HAYATI MAMAT
HULU TERENGGANU – Produk berasaskan makanan dan pembuatan yang diusahakan penduduk tempatan akan diketengahkan sebagai daya tarikan pelancongan di daerah ini.
Pegawai Daerah Hulu Terengganu,  Ahmad Azizi Zulkifli berkata, daerah Hulu Terengganu mempunyai beberapa produk makanan dan pembuatan tradisional yang mempunyai keunikannya tersendiri.
“Ramai pelancong domestik mengunjungi Hulu Terengganu semata-mata untuk merasai  keenakan masakan ikan baung tempoyak yang di jual di restoran dan gerai sekitar daerah ini.
“Selain itu, kuih tradisional Terengganu, kayu keramat yang di jual di gerai Roti Binjai Legend, Kampung Buluh, Kuala Berang di sini  juga semakin mendapat tempat,” katanya kepada Kosmo! selepas mengetuai Konvoi Bermotosikal Pegawai Daerah Hulu Terengganu ke Kampung Pasir Tinggi, Kuala Berang di sini hari ini.
Ahmad Azizi berkata, kegiatan penduduk setempat seperti pembuatan pisau dan tembakau secara tradisional serta ternakan landak juga boleh ditonjolkan sebagai tarikan pelancongan baru di daerah ini.

Beliau berkata, Pejabat Tanah dan Daerah Hulu Terengganu akan mengambil inisiatif mempromosi kesemua produk-produk berpotensi tersebut pada setiap acara yang di sertai seperti pekan budaya daerah. – K! ONLINE


Dua tahun beroperasi guna generator
Oleh KOSMO!

21 Julai 2020, 5:22 pm
Oleh AFIFI HAFIZ MOHD NOR
SEREMBAN – Siapa sangka di sebalik bangunan Wisma Punca Emas yang terbakar hampir dua tahun lalu masih ada peniaga meneruskan operasi dalam premis berkenaan.
Bangunan itu yang terletak di tengah bandar raya dilihat tidak berpenghuni selepas terbakar pada bulan November 2018.
Ramai peniaga tidak meneruskan operasi kerana selepas terbakar bangunan berkenaan sudah tidak mempunyai bekalan elektrik.
Bagaimanapun, tinjauan Kosmo! mendapati dua premis masih beroperasi seperti biasa iaitu Klinik Janaki dan Tukang Jahit Gentlemen.
Pemilik Klinik Janaki, Dr Janaki Perumal ,75, berkata, dia mula beroperasi di bangunan itu sejak tahun 1984 sehingga sekarang.

Katanya, selepas kejadian kebakaran di bangunan tersebut bekalan elekrik turut terputus menyebabkan ramai peniaga yang mengambil jalan menutup terus perniagaan mereka.
“Lapan bulan kami tutup (tidak beroperasi) sebelum kedai jahit mempelawa saya berkongsi menggunakan generator dengan kadar sewa RM20 sehari untuk petrol dan RM150 bagi sewa bulanan.
“Kalau ingin dibandingkan perniagaan kami pada tahun 80an dan sekarang memang banyak berbeza tetapi masih ada pelanggan yang datang anggaran sekitar lima orang sehari,” katanya ketika ditemui di sini semalam.
Sementara itu, pemilik Tukang Jahit Gentlemen, Chiew Chee Cheong, 65, berkata, dia tidak berhasrat untuk berpindah ke lokasi lain memandangkan sudah serasi di tempat tersebut.
“Saya sudah menyewa di sini sejak tahun 1983, pelanggan juga sudah ramai yang tahu saya masih meneruskan perniagaan di sini.
“Selepas kejadian itu, saya berhasrat untuk meneruskan perniagaan dan mempelawa pemilik klinik untuk berkongsi menggunakan generator,” ujarnya.
Pengerusi Jawatankuasa Bertindak Kesejahteraan Bandar, Perumahan Kerajaan Tempatan Dan Kampung Baru, Teo Kok Seong berkata, pihaknya akan cuba untuk membantu pemilik-pemilik premis untuk meneruskan perniagaan mereka.
“Apa yang saya lihat paling penting adalah bekalan elektrik kerana tanpa bekalan elektrik bagaimana mereka mahu menjalankan perniagaan.
“Kerjasama semua pemilik premis perlu membuat Mesyuarat Agung Tahunan secepat mungkin untuk menyelesaikan masalah ini,” katanya ketika ditemui dalam sesi lawatan itu. – K! ONLINE


Geng Edy Longor diberkas
Oleh KOSMO!

21 Julai 2020, 5:07 pm
Oleh NUR SHARIEZA ISMAIL
SEPANG – Polis Sepang berjaya menumpaskan Geng Edy Longor yang disyaki terlibat dalam beberapa kejadian samun tapak projek di sekitar daerah ini sejak pertengahan awal tahun lalu.
Ketua Polis Daerah Sepang, Asisten Komisioner Wan Kamarul Azran Wan Yusuf berkata, kumpulan penjenayah itu tumpas selepas polis menahan sembilan suspek terdiri daripada empat lelaki warga tempatan dan lima lelaki warga asing.
“Polis turut merampas sejumlah kabel besi bernilai RM90,000, dua buah teksi dan sebuah lori jenis Daihatsu daripada suspek terlibat,” katanya pada satu sidang media di Ibu Pejabat Polis Daerah (IPD) Sepang di sini hari ini.
Wan Kamarul Azran berkata, Geng Edy Longor berjaya diburu dan ditumpaskan selepas polis menerima maklumat berhubung kejadian samun di tapak projek di Southville City, Dengkil pada 4 Julai lalu.
Menurut beliau, tangkapan pertama melibatkan seorang warga tempatan yang menjadikan teksi yang disewanya sebagai kenderaan untuk melakukan jenayah selain mencari pembeli untuk menjual hasil samun di Kuala Lumpur pada pukul 1 pagi, 5 Julai lalu.

Tambah beliau, polis seterusnya menahan ketua kumpulan itu yang juga merupakan lelaki tempatan berumur 39 tahun bersama tiga lagi anggotanya iaitu seorang warga tempatan dan dua bukan warganegara pada pukul 2.30 pagi di Puchong.
Kata beliau, pada 6 Julai lalu pula polis memberkas seorang warga tempatan dan dua warga asing, manakala pada 7 Julai 2020 polis menahan seorang lagi anggota Geng Edy Longor yang merupakan warga tempatan berumur 47 tahun di Ulu Kelang.
“Kesemua suspek yang tidak mempunyai rekod jenayah lampau ditahan direman selama 12 hari bermula 6 Julai lalu dan kes disiasat mengikut Seksyen 395/397 Kanun Keseksaan,” katanya. – K! ONLINE


Menyamar pegawai kastam ‘pow’ kedai runcit
Oleh KOSMO!

21 Julai 2020, 4:18 pm
Oleh NUR SHARIEZA ISMAIL
SEPANG – Polis memberkas empat lelaki kerana disyaki menyamar sebagai pegawai Jabatan Kastam Diraja Malaysia (JKDM) dalam serbuan di Kajang, Selangor pada 17 Jun lalu.
Kesemua suspek dipercayai menyamar sebagai penguat kuasa JKDM bagi melakukan jenayah peras ugut terhadap pemilik kedai runcit.
Ketua Polis Daerah Sepang, Asisten Komisioner Wan Kamarul Azran Wan Yusof berkata, modus operandi suspek adalah mengaku sebagai penguat kuasa yang mahu melakukan pemeriksaan.
“Suspek yang menyamar sebagai pegawai JKDM akan mendakwa premis itu memiliki rokok seludup dan perlu diambil tindakan.
“Kemudian suspek memeras ugut pemilik premis dengan meminta wang. Jika mangsa enggan, suspek akan menakutkan mangsa dan kononnya akan ditangkap,” katanya pada sidang akhbar di Ibu Pejabat Polis Daerah (IPD) Sepang di sini hari ini.

Wan Kamarul Azran berkata, semakan polis mendapati terdapat empat kes dilaporkan membabitkan suspek di daerah ini dan tiga kes lain di daerah Petaling Jaya, Kajang serta Subang Jaya.
Menurut beliau, kes disiasat di bawah Seksyen 384 Kanun Keseksaan dan Seksyen 170 Kanun Keseksaan.
“Tindakan juga diambil di bawah Akta Pencegahan Jenayah ( POCA) 1959,” katanya. – K! ONLINE


Sistem e-Dialisis pemudahkan rawatan dialisis 2,498 asnaf
Oleh KOSMO!

21 Julai 2020, 5:27 pm
Oleh MOHAMAD NAUFAL MOHAMAD IDRIS
SHAH ALAM – Lembaga Zakat Selangor (LZS) memperkenalkan sistem e-Dialisis LZS bagi memudahkan rawatan dialisis buah pinggang kepada 2,498 asnaf.
Ketua Pegawai Eksekutif LZS, Saipolyazan M. Yusop berkata, menerusi sistem tersebut proses pembayaran dapat diselesaikan dengan segera kepada pusat perubatan dalam tempoh kurang 14 hari bekerja.
“Sistem ini adalah kali pertama dalam institusi zakat di negara ini dalam menggantikan kaedah manual yang dipraktikan sebelum ini.
“Ada pusat perubatan yang memaklumkan kepada saya mereka sudah mendapat bayaran dalam tempoh 10 hari selepas buat tuntutan kepada LZS,” katanya pada majlis pelancaran sistem e-Dialisis di hotel Acapella di sini hari ini.
Saipolyazan berkata, pesakit asnaf turut dapat menyemak terus status terkini akaun bantuan rawatan dialisis yang diterima secara semasa sebenar atau ‘real time’. – K! ONLINE


Lelaki maut kenderaan langgar lori MBSP
Oleh KOSMO!

21 Julai 2020, 6:06 pm
Oleh SITI NUR MAS ERAH AMRAN
SEBERANG PERAI – Seorang lelaki maut selepas kenderaan pelbagai guna (MPV) dipandunya terbabas sebelum bertembung dengan lori penyelenggaraan Majlis Bandaraya Seberai Perai (MBSP) di Jalan Siram, Butterworth di sini hari ini.
Dalam kejadian kira-kira 9.30 pagi itu, mangsa, Loh Chee Woei, 48, disahkan meninggal dunia di tempat kejadian selepas mengalami kecederaan parah.
Ketua Polis Daerah Seberang Perai Utara (SPU), Asisten Komisioner Norzainy Mohd. Noor berkata, mangsa yang bekerja sebagai juruteknik dan memandu MPV jenis Toyota Avanza dalam perjalanan dari arah Sungai Nyior menghala Jalan Raja Uda.
“MPV itu dipercayai hilang kawalan dan melanggar pembahagi jalan. Kenderaan itu kemudian memasuki laluan bertentangan sebelum bertembung dengan sebuah lori penyelenggaraan MBSP yang sedang melakukan kerja penyiraman pokok.
“Pemandu lori berusia 40-an yang cedera ringan dihantar ke Hospital Seberang Jaya untuk menerima rawatan. Mayat mangsa dihantar ke Hospital Kepala Batas bagi menjalani proses bedah siasat,” katanya kepada pemberita di sini hari ini.

Norzainy berkata, kes tersebut disiasat mengikut Seksyen 41(1)(A) Akta Pengangkutan Jalan (APJ) 1987. – K! ONLINE


Dana RM50 juta baiki jambatan runtuh di Gua Musang
Oleh KOSMO!

21 Julai 2020, 2:52 pm
Oleh AIMUNI TUAN LAH
GUA MUSANG – Kerajaan memerlukan peruntukan lebih RM50 juta bagi membina semula 11 buah jambatan kayu yang runtuh akibat hujan lebat di kawasan pedalaman Orang Asli daerah ini.
Ahli Dewan Undangan Negeri (ADUN) Galas, Mohd. Syahbuddin Hashim berkata, proses memulihkan jalan perhubungan masyarakat Orang Asli tidak boleh dibiarkan tertangguh begitu lama walaupun melibatkan kos yang besar.
Katanya, setiap tahun masyarakat Orang Asli terdedah dengan pelbagai risiko apabila jalan menjadi lumpur dan jambatan kayu akan runtuh akibat hujan lebat.
“Bagaimanapun, kejadian pada tahun ini paling teruk apabila jambatan runtuh secara serentak menyebabkan 7,000 Orang Asli di lima buah pos terputus hubungan untuk ke bandar.
“Antara jambatan kayu yang runtuh itu ialah di Jalan Kuala Betis dan Pos Hendrop, Jalan Pos Tohoi dan Jalan Pos Bihai ke Pos Belatim ,” katanya ketika dihubungi Kosmo! sebentar tadi.

Semalam, akhbar Kosmo! hari ini melaporkan kehidupan harian bagi lebih 7,000 penduduk Orang Asli sekitar lima pos terjejas teruk apabila mereka terkandas selepas jalan berhubungan terputus.
Kejadian itu hujan lebat sejak seminggu lalu itu turut menyebabkan berlaku banjir lumpur dan bukit runtuh.
Sementara itu, Mohd. Syahbuddin turut berkata, pihaknya juga sudah mengadakan perbincangan dengan Pengarah Jabatan Kemajuan Kemajuan Orang Asli (Jakoa) Kelantan dan Terengganu, Shafie Abas berhubung perkara itu.
Katanya, perbincangan itu antara lain meminta jasa baik syarikat pembalakan bagi membaiki jalan serta jambatan yang runtuh.
“Saya dimaklumkan sudah ada syarikat pembalakan yang turut menggunakan jalan terbabit setiap hari membantu meratakan laluan balak.
“Kita berharap syarikat pembalakan membantu kita sementara kerajaan dapat membaik pulih jambatan berkenaan dengan sempurna,” katanya. -K! ONLINE


[VIDEO] Abot, Rambai jinakkan gajah sesat
Oleh MUHAMAD TARMIZE MOHD NOR

21 Julai 2020, 4:07 pm
SUNGAI SIPUT – Seekor lagi gajah jantan liar berjaya dipindahkan dari Kampung Jalong ke Taman Negera Royal Belum dalam satu operasi selama lebih tiga jam hari ini.
Pengerusi Jawatankuasa Kesihatan, Sains, Alam Sekitar dan Teknologi Hijau Perak, Ahmad Saidi Mohamad Daud berkata, gajah jantan seberat 2.6 tan dan berusia 25 hingga 30 tahun itu telah ditangkap pada enam hari lalu sebelum persiapan untuk memindahkannya dibuat.
“Dua ekor gajah betina iaitu Abot dan Rambai yang berfungsi sebagai denak digunakan dalam operasi bagi memujuk gajah jantan yang belum diberikan nama itu.
“Selepas memberikan ubat pelali, kita akan membawa gajah liar tersebut ke dalam lori sebelum dilepaskan semula di habitatnya di Hutan Simpan Royal Belum,” katanya.
Beliau berkata demikian selepas menyaksikan proses pemindahan gajah liar berkenaan di Kampung Jalong di sini hari ini.
Turut hadir Pengarah Jabatan Perlindungan Hidupan Liar dan Taman Negara (Perhilitan) Perak, Yusoff Shariff.

Proses pemindahan ini merupakan kali kedua dilakukan dari kampung sama selepas gajah pertama yang diberi nama Yoep Jalong ditangkap dua minggu lalu.
Menurut Ahmad Saidi, gajah berkenaan kemungkinan besar dia disingkirkan oleh kumpulannya selepas kalah dalam perebutan untuk menjadi ketua.
“Kemungkinan juga gajah tersebut agak agresif dalam kumpulannya sebelum ini, jadi ia disingkirkan.
“Bagaimanapun, sepanjang ia berada di kampung ini, ia tidak mencederakan orang ramai atau merosakkan harta benda di sini,” katanya. – K! ONLINE


Gambardella dilantik CEO ABM
Oleh MUHAMMAD HELMEE RAMLI

21 Julai 2020, 3:27 pm
PERSATUAN Badminton Malaysia (BAM) hari ini mengumumkan pelantikan Robert Gambardella sebagai Ketua Pegawai Eksekutif (CEO) Akademi Badminton Malaysia (ABM).
Presiden BAM, Datuk Seri Mohamad Norza Zakaria membuat pengumuman tersebut selepas mengadakan mesyuarat Jawatankuasa Pengurusan BAM hampir sejam pagi tadi.
Individu dari Amerika Syarikat (AS) itu dilantik dengan kontrak selama dua tahun selepas pencapaian serta pengalamannya berjaya memikat hati pengurusan BAM.
“Robert merupakan calon yang paling layak selepas kami menilai tiga hingga empat calon lain. Kami percaya dia mampu mengemudi ABM dengan cemerlang,” kata Norza selepas mesyuarat berkenaan. – K! ONLINE


Suri rumah menangis ketika didakwa dera anak angkat
Oleh NUZULSHAM SHAMSUDDIN

21 Julai 2020, 3:01 pm
KUALA LUMPUR – Seorang wanita menangis ketika dihadapkan ke Mahkamah Sesyen di sini sebentar tadi atas pertuduhan mendera anak angkat perempuannya yang berusia enam tahun sehingga menyebabkan bengkak di atas lutut serta jari tangan kiri pada Januari tahun lalu.
Bagaimanapun Munirawati Othman, 38, mengaku tidak bersalah selepas pertuduhan dibacakan terhadapnya di hadapan Hakim Emilia Kaswati Mohd. Khalid.
Mengikut pertuduhan, suri rumah itu didakwa dengan sengaja melakukan penderaan terhadap kanak-kanak perempuan sehingga menyebabkan kecederaan. Kesalahan didakwa dilakukan di sebuah rumah Kampung Batu Muda, Sentul pada Januari 2019.
Berikutan itu pertuduhan dikemukakan Seksyen 31(1)(a) Akta Kanak-kanak 2001 yang memperuntukkan denda tidak lebih RM50,000 atau penjara tidak lebih 20 tahun atau kedua-duanya, jika sabit kesalahan.
Terdahulu, Timbalan Pendakwa Raya, Mohamad Shahrizzat Amadan tidak menawarkan ikat jamin kerana kesalahan itu tidak boleh dijamin.
Bagaimanapun, tertuduh yang tidak diwakili peguam merayu diberi ikat jamin dengan alasan perlu menjaga empat anaknya yang berusia 17 hingga 10 tahun selain ikat jamin yang rendah memandangkan suaminya hanya bekerja sebagai pekerja am.

Selepas mendengar permohonan kedua-dua belah pihak, mahkamah kemudian membenarkan tertuduh diikat jamin sebanyak RM6,000 dan menetapkan 28 Ogos depan sebagai sebutan semula kes.
Difahamkan mangsa kini sudah diserahkan kepada Jabatan Kebajikan Masyarakat (JKM). -K! ONLINE


Duda rempuh polis pengiring dihadapkan ke mahkamah
Oleh NORLIDA AKMAR IDROS

21 Julai 2020, 2:33 pm
KANGAR – Seorang duda yang terlibat dalam kemalangan dengan anggota polis pengiring Menteri Pelancongan, Seni dan Budaya pada 11 Julai lalu dihadapkan ke Mahkamah Sesyen dan Majistret di sini hari ini.
Tertuduh, Zaidi Baharom, 43, berhadapan dengan pertuduhan membawa parang di Mahkamah Sesyen dan empat pertuduhan membabitkan kes memiliki ketum, memandu di bawah pengaruh dadah, menghalang tugas penjawat awam dan memiliki dadah di Mahkamah Majistret.
Dia bagaimanapun mengaku tidak bersalah sebaik semua pertuduhan tersebut dibacakan di hadapan Hakim Mahkamah Sesyen, Ainul Shahrin Mohamad dan Majistret, Kamaliza Md. Zain.
Di Mahkamah Sesyen, tertuduh didakwa membawa sebilah parang di dalam kenderaan pacuan empat roda jenis Pajero di jalan kampung Felda Mata Ayer berhampiran Jalan Kangar – Padang Besar, Padang Besar dekat sini kira-kira pukul 12.53 tengah hari, 11 Julai lalu.
Pendakwaan terhadapnya dilakukan mengikut Seksyen 7(1) Akta Bahan Kakisan, Letupan dan Senjata Berbahaya 1958.
Sementara itu di Mahkamah Majistret, Zaidi yang bekerja sebagai buruh dituduh memiliki sebanyak 570 kilogram (kg) daun ketum dan pendakwaan bagi kes itu dilakukan mengikut Seksyen 30(3) Akta Racun 1952.

Tertuduh didakwa dengan dua pertuduhan lagi iaitu memandu kenderaan pacuan empat roda di bawah pengaruh dadah sehingga berlaku kemalangan yang mengakibatkan dua anggota polis pengiring cedera serta menghalang tugas penjawat awam.
Pendakwaan bagi dua kesalahan itu dilakukan mengikut Seksyen 44(1)(a) Akta Pengangkutan Jalan 1987 dan Seksyen 186 Kanun Keseksaan.
Dia turut didakwa memiliki dadah jenis methamphetamine seberat 0.88 gram dan pendakwaan dilakukan mengikut Seksyen 12(2) Akta Dadah Berbahaya 1952.
Semua kesalahan itu dilakukan tertuduh pada tarikh dan lokasi yang sama seperti pertuduhan di Mahkamah Sesyen.-K! ONLINE
-habis


Polis gempur 13 sarang dadah, 448 penagih diberkas
Oleh KOSMO!

21 Julai 2020, 2:44 pm
Oleh MOHAMAD FAIZAL HASHIM
JOHOR BAHRU- Polis menahan 448 individu atas pelbagai kesalahan berkaitan dadah dalam serbuan Ops Sarang Khas yang dijalankan serentak di seluruh negeri ini, Ahad lalu.
Ketua Polis, Datuk Ayob Khan Mydin Pitchay berkata, operasi tersebut yang melibatkan 341 anggota dan pegawai dijalankan di 13 lubuk penagihan dadah di 13 buah daerah di negeri ini menahan kesemua suspek berusia 18 hingga 60 tahun.
Katanya, kesemua yang ditahan membabitkan 31 pengedar, 42 memiliki dadah dan 331 penagih selain merampas dadah pelbagai jenis melibatkan heroin seberat 300 gram (g), syabu (103.3g) dan ganja (103.3g) serta empat liter air ketum dan enam biji pil eramin 5 bernilai RM20,989.
“Tangkapan Operasi Sarang Khas dibuat ini merupakan yang tertinggi direkodkan berbanding kontinjen polis yang lain. Lubuk penagihan dadah ini sentiasa berubah dan biasanya menjadikan rumah terbiar dan kawasan hutan sebagai lokasi mereka.
“Kebanyakan kes membabitkan individu yang ditahan berulang kali sebelum ini, malah ada yang sudah ditahan lima hingga enam kali.

“Daripada jumlah tersebut, majoriti yang ditahan adalah penganggur dan terdapat juga segelintir golongan professional,” katanya pada sidang akhbar di IBU Pejabat Kontinjen Johor, di sini hari ini. -K! ONLINE.


Santan buka cawangan kedua di Sunway Pyramid
Oleh MUHAMMAD IKHWAN IDERIS

21 Julai 2020, 2:26 pm
SUBANG JAYA – Jenama makanan dan minuman dalam penerbangan AirAsia, Santan melancarkan cawangan restoran keduanya di pusat beli-belah Sunway Pyramid bagi memenuhi permintaan penduduk setempat.
Ia berikutan kejayaan operasi restoran pertama Santan yang dibuka di Mid Valley Megamall pada Disember lalu.
Pengurus Besar Santan, Catherine Goh berkata, hampir satu per tiga daripada pesanan dalam talian di cawangan Mid Valley adalah dari Petaling Jaya dan kawasan sekitarnya seperti Puchong dan Subang, membuatkan pihaknya memilih Sunway Pyramid sebagai lokasi.
“Walaupun dalam suasana ekonomi yang mencabar kini, kami yakin dengan prospek perkembangan perniagaan ini yang akan dipercepatkan dengan penawaran francais,” katanya kepada pemberita pada majlis pelancaran sebentar tadi.
Cawangan Santan di Sunway Pyramid akan mula dibuka kepada umum esok. -K! ONLINE


Kastam gagalkan cubaan seludup rokok bernilai RM37.3 juta
Oleh KOSMO!

21 Julai 2020, 3:51 pm
Oleh MOHD. HUSNI BIN MOHD. NOOR
PUTRAJAYA – Jabatan Kastam Diraja Malaysia (JKDM)  mematahkan cubaan menyeludup rokok kretek dan putih dianggarkan bernilai RM37.3 juta dari Januari sehingga Jun lalu.
Ketua Pengarah JKDM, Datuk Abdul Latif Abdul Kadir berkata, nilai itu membabitkan rampasan 456 juta batang rokok daripada 804 kes penyeludupan.
Menurut beliau, kes tersebut menunjukkan aktiviti penyeludupan dadah dan rokok tetap aktif sepanjang tempoh Perintah Kawalan Pergerakan (PKP) bermula 18 Mac lalu.
“Ketika fasa pertama PKP antara Mac hingga Mei, kami mengesan banyak kegiatan penyeludupan rokok dan mendapati ia tidak pernah berkurangan. Mereka (sindiket) tidak duduk diam dan tetap menyeludup seperti biasa.
“Sepanjang tempoh itu, kami turut merampas kontena berisi rokok selain rampasan dalam bentuk runcit yang dibawa menerusi lori kecil dan kenderaan lain,” katanya pada satu sidang media di sini hari ini.

Terdahulu, Abdul Latif menyempurnakan majlis pelancaran 12 kenderaan orang kena tuduh (OKT) di pekarangan Ibu Pejabat JKDM di sini.
Dalam pada itu, Abdul Latif berkata, pihaknya membanteras lebih 115 kes penyeludupan dadah sepanjang Januari hingga Jun lalu yang kebanyakannya menjadikan Lapangan Terbang Antarabangsa Kuala Lumpur (KLIA) sebagai pintu masuk.
Jelas beliau, tangkapan tersebut tidak termasuk kes yang dikesan di Tuaran, Sandakan dan Kota Kinabalu serta pintu masuk lain di seluruh negara.
“Berdasarkan rekod, sebanyak sembilan kes penyeludupan dadah melalui kurier dikesan di KLIA dalam tempoh 15 hari. Kami juga tidak nafikan trend penyeludupan dadah melalui kurier juga semakin meningkat,” katanya.
Dalam perkembangan sama, katanya, pihaknya memerlukan kemudahan alat pengimbas yang lebih baik dan berkualiti untuk membantu memudahkan aktiviti penguatkuasaan.
“Tanpa alat bantu seperti ini sukar untuk kita mengesan secara lebih cekap aktiviti penyeludupan dadah di negara ini,” katanya.
Selain itu, katanya, bagi tempoh Januari hingga Jun lalu, pihaknya mematahkan 260 kes penyeludupan minuman keras dan bir dengan anggaran rampasan sebanyak 739,942 liter bernilai hampir RM5.3 juta. -K! ONLINE


Tahniah makcik Fatimah
Oleh MOHD. HAIKAL ISA

21 Julai 2020, 3:26 pm
KUALA LUMPUR – Pelakon Maya Karin menerima pengiktirafan Anugerah Kepujian dalam kategori Pelakon Wanita Terbaik (Commendation in Best Actress Category) pada Festival Filem & TV Antarabangsa Ramsgate yang berlangsung pada 11 hingga 14 Jun lalu.
Pengiktirafan tersebut diperolehi menerusi lakonannya dalam filem Olympic Dream yang turut tersenarai sebagai Pilihan Rasmi (Official Selection) pada festival sama.
Maya atau nama sebenarnya, Maya Karin Roelcke, 41, dalam satu kenyataan berkata, dia bersyukur dengan pengiktirafan tersebut.
“Saya berasa amat bersyukur dan berterima kasih kepada pihak juri Festival Filem & TV Antarabangsa Ramsgate atas pengiktirafan yang langsung tidak saya jangkakan ini. Mungkin apa yang saya cuba sampaikan dalam filem ini memberi impak kepada juri dan penonton.
“Sejak pertama kali menerima skrip filem pun sudah memberi kesan secara peribadi kepada saya. Biarpun tiada nama besar dalam filem ini, saya bersetuju untuk membintanginya kerana tertarik dengan watak Makcik Fatimah. Saya juga ingin berterima kasih kepada pengarah dan pihak produksi yang memberi peluang untuk saya berkarya dan ruang mendalami watak ini mengikut acuan sendiri,” ujarnya.
Watak Makcik Fatimah dalam filem Olympic Dream meletakkan Maya sebagai Pelakon Wanita Terbaik Festival Filem & TV Antarabangsa Ramsgate

Olympic Dream merupakan filem terbitan Full Billion Entertainment Sdn. Bhd. iaitu sebuah syarikat produksi tempatan yang berpusat di Pulau Pinang. Filem arahan sutradara Don Hoe tersebut menyaksikan Maya memegang watak sebagai Makcik Fatimah menjadi pendorong kepada anak yatim di bawah jagaannya, Anna Wong yang mengejar impian untuk menjadi seorang permain badminton negara dan bertanding pada kejohanan Olimpik.

Karya berkenaan juga pernah merangkul anugerah Filem Cereka Terbaik di Simply Indie Film Festival dan Canadian Cinematography Award, selain pernah menang Filem Keluarga Terbaik di Kinoduel International Film Festival.
Festival Filem & TV Antarabangsa Ramsgate merupakan sebuah festival filem yang berpusat di bandar pesisir Ramsgate, England menjadi platform kepada pembuat filem bebas dari United Kingdom dan antarabangsa untuk berkongsi karya baharu kepada orang ramai, pengedar serta memupuk bakat baru. – K! ONLINE


#MyMudah kurangkan kos perniagaan, kerenah birokrasi
Oleh MUHAMMAD IKHWAN IDERIS

21 Julai 2020, 2:35 pm
KUALA LUMPUR – Kerajaan mewujudkan inisiatif ‘MalaysiaMudah’ (#MyMudah) bagi membantu syarikat dan perniagaan daripada dibebani peraturan tidak perlu dan kerenah birokrasi serta mengurangkan kos perniagaan.
Menteri di Jabatan Perdana Menteri, Datuk Seri Mustapa Mohamed berkata, Perdana Menteri telah mengarahkan Majlis Tindakan Ekonomi (EAC) serta Perbadanan Produktiviti Malaysia (MPC) melakukan intervensi dan menyelesaikan isu tersebut.
“Pemilik syarikat dan perniagaan boleh mengemukakan beban peraturan dan birokrasi yang mereka hadapi melalui Portal Konsultasi Awam Atas Talian selain pelbagai sesi libat urus yang dilaksanakan oleh EAC dan MPC.
“Beban yang dibangkitkan akan dianalisa oleh Pasukan Petugas Khas Pemudahcara Perniagaan (PEMUDAH), seterusnya dibawa ke Mesyuarat EAC untuk dinilai sebelum keputusan dibuat,” katanya dalam siaran akhbar yang dikeluarkan di sini sebentar tadi.
Menurut Mustapa, Kementerian dan Kerajaan Negeri turut diminta menetapkan sasaran yang jelas dalam usaha mengurangkan kos pematuhan peraturan (termasuk jumlah prosedur dan jangka masa pemprosesan) yang dikenakan kepada syarikat dan perniagaan. -K! ONLINE


TNB anugerah RM16.9 bilion kepada vendor PPKB
Oleh KOSMO!

22 Julai 2020, 9:17 pm
Mahdzir bersama sebahagian daripada kontraktor yang hadir pada Program Peningkatan TNB di ILSAS, Bangi semalam.

BANGI –  Tenaga Nasional Bhd. (TNB) telah memperuntukkan kontrak terkumpul berjumlah RM16.9 bilion kepada syarikat vendor menerusi Program Pengilang dan Kontraktor Bumiputera (PPKB).
Ketua Pegawai Perolehan TNB, Amir Mahmod Abdullah berkata, pemberian kontrak sejak tahun 1994 itu melibatkan 822 syarikat merangkumi 32 vendor di bawah kategori pembekal dan 790 di bawah kategori kontraktor.
“Untuk tahun ini, jumlah kontrak yang akan dikeluarkan tertakluk kepada permohonan pihak kami kepada Suruhanjaya Tenaga.
“Bagaimanapun, semua permohonan baharu masih diterima serta dipertimbangkan pihak kami,” katanya.
Beliau berkata demikian pada majlis pelancaran Program Peningkatan Kemahiran Bagi Kontraktor TNB di Institut Latihan Sultan Ahmad Shah (ILSAS) di sini semalam.
Turut hadir Pengerusi TNB, Datuk Seri Mahdzir Khalid.

Mahdzir Khalid

Menurut Mahdzir, inisiatif TNB menerusi program tersebut bertepatan dengan usaha syarikat tersebut untuk meningkatkan kemahiran para kontraktor.
Program berkenaan mampu meningkatkan tahap daya saing daripada aspek kemahiran dan keupayaan teknikal mereka.
“Inisiatif ini juga dapat memastikan kerja yang dilaksanakan berkualiti serta mengikut prosedur dan piawaian kejuruteraan yang ditetapkan sejajar dengan komitmen TNB yang sentiasa berusaha untuk membangunkan vendor PPKB,” ujarnya.
Tambah beliau, TNB telah memainkan peranannya sebagai syarikat induk dalam usaha membangunkan para vendor khususnya dalam kalangan Bumiputera sejak lebih suku abad lalu yang mana manfaat daripadanya dapat dinikmati semua.


Hari bersejarah buat Liverpool awal pagi esok
Oleh KOSMO!

22 Julai 2020, 9:29 pm
LIVERPOOL akan dimahkotakan sebagai juara Liga Perdana Inggeris buat pertama kali sejak 1990 dan bakal menerima trofi dan medal kejuaraan di Stadium Anfield awal pagi esok.
Seramai 22 pemain The Reds akan menerima medal kejuaraan tersebut sebaik sahaja tamat aksi menentang Chelsea di laman sendiri nanti.
Trofi dan medal itu akan diserahkan pada majlis istimewa dengan kapten The Reds, Jordan Henderson bakal menjulang piala berkenaan di atas pentas yang dibina khas di Anfield.

HENDERSON (tengah) bakal menjadi indvidu yang akan menjulang trofi kejuaraan EPL sebagai kapten Liverpool di Anfield awal pagi esok. – AFP

Henderson memberitahu, dia yang dipertanggungjawabkan untuk menjulang trofi kejuaraan itu nanti menyifatkan ia sebagai peluang untuk membalas sokongan padu penyokong Liverpool selama ini.
“Kami menjulang kejuaraan ini untuk anda (penyokong). Anda semua menjadi faktor mendorong kami untuk mencapai impian ini.
“Bagaimanapun, kelab ini mengutamakan nilai-nilai tentang saling menjaga antara satu sama lain, dalam erti kata lain sokonglah kami dari rumah dan dalam persekitaran yang selamat,” kata Henderson. – K! ONLINE


Lelaki cuba curi kabel elektrik ditemui mati
Oleh AHMAD SHAHERMAN SHAMSURI

22 Julai 2020, 9:56 pm
KUALA LUMPUR – Padah kerana ingin mencuri kabel elektrik, seorang lelaki ditemui maut di dalam sebuah longkang berdekatan jejambat di Kilometer 460, Sungai Buloh arah Jalan Duta Projek Lebuhraya Utara Selatan (PLUS) hari ini.
Mayat lelaki disyaki warga asing ditemui kira-kira pukul 1.15 petang oleh kakitangan PLUS ketika membuat pemeriksaan kabel elektrik sekitar kawasan terbabit.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, penemuan mayat tersebut dimaklumkan pihak PLUS sebelum sepasukan anggota bergegas ke lokasi kejadian.
Menurut beliau, setibanya di lokasi kejadian, anggota menemui mayat yang masih lengkap berpakaian terbaring di dalam longkang.
“Pemeriksaan pihak forensik tidak menemui sebarang unsur jenayah pada badan mangsa. Siasatan di tempat kejadian mendapati terdapat beberapa kabel, fius dan wayar telah dipotong dan hilang.
“Siasatan lanjut mendapati, mangsa dipercayai terlibat dengan jenayah curi kabel sekitar lebuh raya PLUS,” katanya dalam satu kenyataan di sini hari ini.

Bagaimanapun kata Nik Ezanee, mangsa telah terkena renjatan elektrik menyebabkan dia maut serta-merta di lokasi kejadian.
Beliau berkata, mayat mangsa kemudiannya dibawa ke Hospital Sungai Buloh untuk dibedah siasat dan kes diklafikasikan sebagai mati mengejut (SDR). – K! ONLINE.


De Gea terlalu selesa
Oleh KOSMO!

22 Julai 2020, 9:08 pm
MANCHESTER – Bekas penyerang Manchester United, Dimitar Berbatov menggesa pasukan itu mencari seorang lagi penjaga gol berkaliber dalam usaha memberi cabaran kepada David De Gea.
Menurut bekas pemain antarabangsa Bulgaria itu, De Gea dilihat terlalu kebal sepanjang sembilan tahun aksinya di Old Trafford sehingga menjejaskan prestasinya sendiri apabila melakukan kesilapan-kesilapan mudah kebelakangan ini.
Situasi berkenaan menyebabkan ramai peminat dan pemerhati mahu Dean Henderson yang dipinjamkan ke Sheffield United kembali ke Old Trafford bagi memberikan saingan kepada De Gea sekali gus memberi manfaat kepada dirinya untuk lebih fokus dalam setiap aksi.

DE GEA perlu menilai semula prestasinya selepas melakukan beberapa kesilapan mudah kebelakangan ini. – AFP
De Gea menjadi mangsa kecaman apabila melakukan dua kesilapan sehingga memberi gol mudah buat Chelsea yang merakam kemenangan sekali gus menyingkirkan United pada aksi separuh akhir Piala FA hujung minggu lalu.
“Untuk gol kedua pada Ahad lalu, David sepatutnya mampu memberikan aksi yang lebih baik dan saya fikir dia sedar mengenai perkara itu.
“Pada pendapat saya, dia masih lagi penjaga gol terbaik dunia dan kita perlu lupakan mengenai kesilapan yang dilakukan. Semua penjaga gol hebat di dunia pernah melakukan kesilapan dalam karier yang dilalui.

“Namun, sudah sampai masanya untuk David menilai sendiri prestasinya kerana dia mampu memberikan suatu yang lebih berbanding apa yang dipersembahkan ketika ini.
“Jika United membuat keputusan untuk membawa pulang Henderson, ia satu perkembangan yang baik bagi memastikan David kembali ke prestasi asal dengan persaingan yang wujud,” jelasnya. – AGENSI


KOM sedia beri peluang muka baharu
Oleh MUHAMMAD ZUHAILY BADLISHAH

22 Julai 2020, 8:45 pm
KETUA jurulatih skuad olahraga negara, Mohd. Manshahar Abdul Jalil mengakui, Kesatuan Olahraga Malaysia akan memastikan atlet-atlet muda mampu meneruskan kesinambungan kejayaan barisan senior.
Bagi Manshahar, pentas Sukan SEA boleh menjadi platform permulaan buat pelapis-pelapis kebangsaan memandangkan ada di antara atlet-atlet senior bakal membuat penampilan terakhir pada temasya dwitahunan tersebut.
“Kita perlu membimbing atlet muda kerana satu hari nanti karier atlet-atlet senior akan berakhir juga seperti (Lee) Hup Wei dan lain-lain yang mungkin bakal menjadi Sukan SEA terakhir mereka.
“Sudah pasti kita perlu ada perancangan awal supaya dapat melahirkan pelapis sehebat atlet-atlet senior yang kita ada bagi memastikan berlakunya proses kesimbangunan itu kepada negara,” katanya.
Majlis Sukan Negara (MSN) sedia mengikut polisi Majlis Olimpik Malaysia (MOM) yang mahu menghantar lebih ramai atlet muda ke Sukan SEA 2021 di Hanoi, Vietnam dari 21 November hingga 2 Disember.
Dua badan induk sukan itu juga mahu atlet-atlet senior yang terpilih ke Sukan SEA 2021 mampu meraih pingat emas kerana tahap temasya berkenaan lebih rendah jika dibandingkan dengan Sukan Asia atau Sukan Komanwel.

“Ia langkah yang baik kerana Sukan SEA adalah kejohanan yang lebih rendah tahap kompetitifnya.
“Atlet muda perlu diberikan peluang bertanding kerana ini adalah proses buat mereka pada masa akan datang. Ia sesuatu yang bagus kalau memang layak ke Sukan SEA dan bagus mampu membantu proses ke tahap lebih tinggi.
“Bagaimanapun, atlet senior juga sememangnya boleh terus menyumbang tenaga dan pingat buat negara,” jelasnya. K! ONLINE


Guan Eng beri keterangan lagi Sabtu ini
Oleh KOSMO!

22 Julai 2020, 8:57 pm
Oleh MOHD. HUSNI BIN MOHD. NOOR
PUTRAJAYA – Bekas Menteri Kewangan Lim Guan Eng diminta hadir semula ke Ibu Pejabat Suruhanjaya Pencegahan Rasuah Malaysia (SPRM) pada Sabtu ini bagi menyambung keterangan berhubung projek terowong dasar laut Pulau Pinang.
Ahli Parlimen Bagan yang juga Setiausaha Agung DAP itu dilihat meninggalkan Ibu Pejabat SPRM kira-kira pukul 7.13 petang tadi selepas memberi keterangan lebih enam jam.
Sementara itu, peguamnya, RSN Rayer ketika ditemui berkata, Guan Eng hadir ke SPRM hari ini sebagai seorang saksi berhubung projek terowong dasar laut berkenaan.
Beliau berkata, anak guamnya belum selesai lagi memberi kenyataan kepada SPRM dan diminta hadir pada pukul 10 pagi Sabtu ini.
“Sebenarnya beliau tidak sihat hari ini, beliau ada cuti sakit untuk dua hari iaitu hari ini dan esok. Kita sudah menerima notis untuk hadir jadi, kami memberi kerjasama penuh kepada SPRM,” katanya ketika ditemui wartawan di pekarangan Ibu Pejabat SPRM di sini.

Terdahulu, Guan Eng yang turut ditemani Rayer dan Ahli Parlimen Puchong, Gobind Singh Deo tiba di Ibu Pejabat SPRM kira-kira pukul 1.05 petang tadi.
Pada 7 Julai lalu, Ketua Menteri Pulau Pinang Chow Kon Yeow turut memberi keterangan kepada SPRM berhubung projek mega berkenaan yang membabitkan anggaran kos keseluruhan RM6.3 bilion.
Sebelum itu, Exco Kerajaan Tempatan, Perumahan dan Perancangan Bandar dan Desa, Jagdeep Singh Deo; Exco Pembangunan Keluarga dan Wanita, Chong Eng dan Exco Kebajikan, Masyarakat Penyayang dan Alam Sekitar, Phee Boon Poh turut dipanggil untuk memberi keterangan berhubung projek sama.
Sehingga kini, SPRM telah menahan seorang bekas pegawai Suruhanjaya Pelabuhan Pulau Pinang dan tiga syarikat diserbu kerana dipercayai ada kaitan dengan projek berkenaan. – K! ONLINE


Hafizh mahu sertai Petronas SRT kerana merit
Oleh MUHAMMAD RIDUAN MOHD HANAFIAH

22 Julai 2020, 9:03 pm
PELUMBA negara, Hafizh Syahrin Abdullah enggan menyertai pasukan Yamaha Petronas Sepang Racing Team (SRT) dengan tiket ‘simpati’ sebaliknya mahu dipilih secara merit untuk menyarung sut pasukan Malaysia dalam kelas premier pada masa akan datang.
Hafizh tidak menyembunyikan impiannya untuk bersama pasukan tersebut, namun mahu membuktikan dengan tampil cemerlang meraih keputusan terbaik sepanjang perlumbaan kelas Moto2 musim ini.
Sebelum ini, Prinsipal Yamaha Petronas SRT, Datuk Razlan Razali meletakkan syarat kepada pelumba berusia 27 tahun itu berada dalam kelompok lima terbaik keseluruhan dalam saingan Moto2 untuk dia berkemungkinan dipilih menyertai saingan MotoGP ataupun Moto2 bersama pasukan itu.
“Syarat yang diletakkan Datuk Razlan amat positif tetapi saya mengharapkan kehadiran saya ke saingan kelas premier disebabkan faktor prestasi. Saya harap dapat lebih konsisten untuk lakukan yang terbaik pada perlumbaan yang akan datang.
“Terima kasih kepada rakyat Malaysia, keluarga, Kementerian Belia Sukan (KBS), Grantt Lubricants yang sokong saya dan doakan saya untuk buat yang lebih baik pada perlumbaan akan datang. Doakan saya, kalau ada rezeki kita jumpa di MotoGP,” katanya dalam satu kenyataan semalam.
Pada perlumbaan di Grand Prix (GP) Sepanyol, Hafizh kembali menyertai kelas Moto2 bersama pasukan Aspar tampil dengan aksi terbaik apabila menamatkan saingan di kedudukan keenam keseluruhan ketika aksi di Jerez.

Sebagai rekod, keputusan tersebut adalah pencapaian terbaik Hafizh pada GP Sepanyol dalam kelas Moto2 memandangkan dia belum pernah menamatkan perlumbaan dalam kelompok 10 teratas sebelum ini.
Pasukan Moto2 Petronas SRT yang diwakili pelumba Sepanyol, Xavi Vierge dan Jake Dixon (Great Britain) dengan masing-masing sekadar mengakhiri perlumbaan di tempat ke-10 dan ke-18. – K! ONLINE


McDonald’s bawa Little Seoul ke Putrajaya
Oleh KOSMO!

22 Julai 2020, 9:50 pm
Kakitangan McDonald’s menunjukkan replika patung berpakaian tradisional Korea di restoran Pandu Lalu Putrajaya.
KUALA LUMPUR – Bagi mengubat rindu rakyat Malaysia untuk melancong ke luar negara khususnya ke Korea, McDonald’s Malaysia (McDonald’s) telah membawa ‘Little Seoul’ ke restoran Pandu Lalu Putrajaya bersesuaian dengan kempen Burger Korea Pedas.
Restoran yang bertemakan Pengalaman Seoul itu telah dihiasi dengan tanglung, hiasan dinding, dan sebuah tirai latar (backdrop) di luar restoran untuk pelanggan bergambar.
Naib Presiden dan Ketua Pegawai Pemasaran, McDonald’s Melati Abdul Hai berkata, kakitangan di restoran itu juga akan mengenakan pakaian tradisional Korea untuk melayani pelanggan.
“Kami ingin membawa pelanggan ke destinasi kegemaran mereka melalui hidangan kami. Itulah hasrat kami dengan membawa ‘Seoul’ ke restoran di Putrajaya, sebagai satu pengalaman Korea sebenar di Malaysia,” katanya dalam kenyataan yang dikeluarkan di sini semalam.
McDonald’s memperkenalkan #McDaebak TikTok Challenge untuk disertai rakyat Malaysia bagi memenangi baucar tunai.

Selain itu, bagi menjadikan kempen yang telah berlangsung sehingga 12 Ogos ini lebih menarik, syarikat turut memperkenalkan #McDaebak TikTok Challenge untuk disertai oleh rakyat Malaysia dan memberi peluang kepada mereka untuk memenangi baucar tunai McDonald’s.
Peserta perlu merakam video mereka ketika menikmati Burger Korea Pedas dan menunjukkan versi transformasi “Daebak” (hebat) mereka dengan lagu “Clap” di TikTok. Peserta dengan penyertaan yang sah juga layak menikmati diskaun 30 peratus untuk pembelian Burger Korea Pedas berikutnya.

#McDaebak Challenge di TikTok berlangsung sehingga 2 Ogos.
Menu burger yang bakal memenuhi selera peminat makanan berasaskan Korea.

Mengulas mengenai Burger Korea Pedas itu, Melati menerangkan, menu tersebut disajikan dalam dua pilihan iaitu Daging Yang Digril dan Kepingan Ayam Rangup yang dihidangkan bersama keju cair, campuran sayur-sayuran segar, bawang yang digril, dan sos Pedas Korea, serta diapit dengan roti arang lembut.
Bagi penggemar pencuci mulut, mereka juga boleh menikmati Black Forest Pie dengan kulit pai coklat rangup yang padat dengan inti strawberi dan kastard berkrim atau Black Forest McFlurry baharu, dengan keenakan strawberi dan coklat dalam aiskrim vanilla istimewa McDonald’s.


Empat penagih khayal pil kuda ditahan
Oleh KOSMO!

22 Julai 2020, 10:01 pm
Oleh TOREK SULONG
PASIR PUTEH – Empat lelaki yang sedang khayal akibat menagih pil kuda ditahan dalam serbuan yang dijalankan Agensi Anti Dadah Kebangsaan (AADK) di empat buah rumah berasingan di Selising di sini hari ini.
Ketua Pegawai AADK Pasir Puteh, Azlina Mohd. Zain berkata, lapan anggota AADK mengadakan serbuan pada pukul 8 pagi menerusi Ops Sharp dari rumah ke rumah selepas mendapat maklumat daripada orang awam.
Jelasnya, penagih yang ditangkap berusia antara 24 hingga 33 tahun melibatkan seorang penganggur manakala tiga lagi bekerja sebagai buruh kasar.
“Ujian awal saringan air kencing di rumah suspek mendapati kesemua mereka positif dadah jenis methamphetamine.
“Dua suspek merupakan penagih tegar manakala dua lagi penagih baharu. Pemeriksaan di sekitar rumah gagal menemukan sebarang jenis dadah.

“Operasi ini digerakkan dalam tempoh Perintah Kawalan Pergerakan Pemulihan (PKPP) dengan mengikut garis panduan dan operasi standard yang telah ditetapkan,” katanya ketika dihubungi Kosmo! sebentar tadi.
Menurut Azlina, pihaknya tidak menghadapi sebarang masalah kerana gerakan lebih berfokus kepada rumah yang menjadi sarang penagih dadah.
“Kita sudah mengenal pasti mereka yang menagih dadah selepas risikan dijalankan.
“Jangan anggap melepaskan gian dengan berkurung di rumah semasa PKPP tidak dapat dihidu anggota kami,” katanya.
Menurutnya, ujian awal saringan air kencing di rumah suspek mendapati kesemua mereka positif methamphetamine.
Jelasnya, kesemua suspek yang terbabit ditahan dan dibawa ke AADK Pasir Puteh untuk menyelesaikan dokumentasi tangkapan.
Tambah Azlina, keempat-empat suspek direman mengikut Seksyen 4(1)(b)Akta Pemulihan Dadah (Rawatan dan Pemulihan) 1983 di Pusat Tahanan Reman Pasir Mas dekat sini bermula esok.
Kes disiasat mengikut Seksyen 3(1)Akta Pemulihan Dadah (Rawatan dan Pemulihan) 1983. – K! ONLINE


Riezman buru posisi utama penjaga gol
Oleh MUHAMAD ARDIE PUTRA SUHAIMI

22 Julai 2020, 9:53 pm
PENJAGA gol skuad bawah 19 tahun (B-19) negara, Muhd. Riezman Irfan Mustafah enggan mengibar bendera putih dalam perebutan posisi penjaga gol utama meskipun sedar dengan kualiti rakan-rakan pasukan yang lain.
Bagaimanapun, penjaga gol muda daripada pasukan Pahang itu tidak mahu terlalu optimis kerana sedar dengan kualiti tiga lagi penjaga gol yang dipanggil pada kem latihan pusat kali ini.
Kata Riezman, kesemua penjaga gol yang dipanggil bekerja keras untuk memikat barisan jurulatih dengan harapan dapat dikekalkan dalam pasukan pada kem latihan pusat fasa pertama yang akan bermula Ogos depan.
“Cabaran untuk posisi penjaga gol sangat sengit tetapi apa sahaja boleh berlaku dan tidak mustahil dalam bola sepak. Apa yang penting adalah kerja keras dan usaha pada setiap sesi latihan.
“Selain itu, saya turut sedar dua penjaga gol utama pasukan B-19 tahun lalu, Sikh Izhan (Nazrel) dan Firdaus Irman direhatkan daripada kem latihan pusat kali ini dan kemungkinan akan kembali pada panggilan seterusnya.
“Mereka berdua adalah penjaga gol berkualiti dan lebih berpengalaman tetapi segalanya diserahkan kepada jurulatih,” katanya ketika ditemui pada sesi latihan skuad B-19 di Wisma FAM, Kelana Jaya sebentar tadi.

Selain Riezman, tiga lagi penjaga gol yang dipanggil pada kem latihan pusat kali ini adalah Syahmi Adib Haikal Mohd. Syukri (Akademi Mokhtar Dahari), Muhd. Zulhazrizal Mohd. Zuher (Kedah) dan Muhd. Rahadiazli Rahalim (Terengganu FC). – K! ONLINE


KPD Petaling Jaya ke sekolah temani anak bekas anggota
Oleh AHMAD SHAHERMAN SHAMSURI

22 Julai 2020, 8:01 pm
PETALING JAYA – Meskipun sibuk dengan tugasan sebagai Ketua Polis Daerah Petaling Jaya, Asisten Komisioner Nik Ezanee Mohd Faisal sempat meluangkan masa menemani seorang murid tahun tiga, Nur A’lia Batrisyia Ahmad Sukri, 9, ke sekolah.
Kehadiran Nik Ezanee ke sekolah berkenaan adalah sebagai sokongan moral kepada Nur A’lia Batrisyia yang merupakan anak kepada Allahyarham Koperal Ahmad Sukri Sabang.
Ahmad Sukri sebelum ini pernah bertugas di Balai Polis Sungai Way, namun dia yang berusia 42 tahun meninggal dunia pada 25 Mei lalu iaitu pada pagi dua Syawal kerana masalah jantung.
Nik Ezanee berkata, arwah meninggalkan seorang balu dan dua orang anak iaitu Nur A’lia Batrisyia dan abangnya berusia 14 tahun.
“Jika sebelum ini, telah menjadi rutin arwah untuk menghantar Nur A’lia Batrisyia ke sekolah, namun kini tidak lagi.
“Atas sebab itu, saya bersama rakan setugas arwah dari Balai Polis Sungai Way hadir memberi sokongan moral kepada Nur A’lia Batrisyia pada hari pertama sesi persekolahan selepas PKP (Perintah Kawalan Pergerakan),” katanya menerusi satu video di laman Facebook rasmi Polis Daerah Petaling Jaya hari ini.

Menerusi video itu juga, Nik Ezanee memberitahu, bagi menambah pendapatan keluarga, isteri arwah menjalankan perniagaan membuat kuih dan di jual di sekitar kawasan Sungai Way.
“Apa yang istimewanya Nur A’lia Batrisyia ini, dia akan bangun seawal 4 pagi untuk membantu ibunya membuat kuih untuk dijual sebelum ke sekolah.
“Kami di warga IPD (Ibu Pejabat Polis Daerah Petaling Jaya) mendoakan roh arwah Koperal Ahmad Sukri mendapat rahmat dengan anugerah keampunan daripada Allah S.W.T serta di tempat bersama orang-orang yang beriman dan beramal soleh,” katanya. – K! ONLINE.


KPKT yakin kerajaan pertimbang cadangan kenaikan elaun anggota bomba bantuan
Oleh KOSMO!

22 Julai 2020, 5:36 pm
Oleh MOHD. HUSNI BIN MOHD. NOOR
PUTRAJAYA – Kementerian Perumahan dan Kerajaan Tempatan (KPKT) yakin kerajaan dapat mempertimbangkan cadangan kenaikan elaun tugasan anggota bomba bantuan daripada RM6 kepada RM8 sejam.
Timbalan Menterinya, Datuk Seri Dr. Ismail Abd Muttalib berkata, kerajaan sedia ada pada hari ini sangat prihatin terhadap masalah rakyat apatah lagi sukarelawan yang bertugas seperti anggota bomba bantuan.
Beliau berkata, sudah menjadi tanggungjawabnya dan Jabatan Bomba dan Penyelamat Malaysia (JBPM) untuk membela nasib anggota bomba bantuan berkenaan.
“Bukan kita nak lahirkan rasa tidak puas hati dan cemburu dengan pasukan penguatkuasaan lain seperti Jabatan Sukarelawan Malaysia (Rela) dan Angkatan Pertahanan Awam Malaysia (APM) sebaliknya tugas anggota bomba bantuan juga amatlah berat.
“Jadi saya berharap kerajaan di bawah pimpinan Perdana Menteri, Tan Sri Muhyiddin Yassin prihatin dengan isu ini,” katanya pada sidang akhbar di sini hari ini.

Terdahulu, Ismail hadir di Ibu Pejabat Jabatan Bomba dan Penyelamat bagi menerima penganugerahan pangkat Timbalan Pesuruhjaya Bomba (Kehormat) yang disampaikan oleh Ketua Pengarah Jabatan Bomba dan Penyelamat Malaysia, Datuk Mohammad Hamdan Wahid. – K! ONLINE


Perdana Menteri catat pendapatan bulanan tertinggi
Oleh KOSMO!

22 Julai 2020, 7:24 pm
Oleh MOHD. HUSNI BIN MOHD. NOOR
PUTRAJAYA – Perdana Menteri, Tan Sri Muhyiddin Yassin mencatat pendapatan bulanan tertinggi dalam kalangan anggota pentadbiran kerajaan menerusi pendedahan dikeluarkan Portal Perisytiharan Harta oleh Suruhanjaya Pencegahahan Rasuah Malaysia (SPRM) hari ini.
Berdasarkan portal berkenaan, Ahli Parlimen Pagoh itu menerima pendapatan bulanan sebanyak RM93,841.65 dengan jumlah aset melebihi RM10 juta.
Menduduki tangga kedua pendapatan bulanan paling tinggi adalah Menteri Wilayah Persekutuan, Tan Sri Annuar Musa dengan RM87,877.20 sebulan diikuti Timbalan Menteri Pelancongan, Kesenian dan Kebudayaan, Datuk Dr. Jeffrey G Kitingan dengan RM85,450 sebulan.
Ia kemudian diikuti dengan Menteri Dalam Negeri, Datuk Seri Hamzah Zainudin dengan pendapatan bulanan sebanyak RM84,615.20 sebulan.
Berdasarkan tinjauan di portal berkenaan, pendapatan anggota pentadbiran kerajaan itu mula direkod dan diterima antara 30 Oktober 2019 hingga 17 Julai lalu.

Selain itu, tiada maklumat pendapatan bulanan diperolehi bagi Menteri Kerja Raya, Datuk Seri Fadillah Yusof; Menteri Sumber Manusia, Datuk Seri M. Saravanan; Menteri Tenaga dan Sumber Asli, Datuk Dr. Shamsul Anuar Nasarah dan Menteri Kesihatan, Datuk Seri Dr. Adham Baba.
Turut tiada dalam senarai adalah Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi dan Menteri Perusahaan Perladangan dan Komoditi, Datuk Dr. Mohd. Khairuddin Aman Razali.
Sementara itu, SPRM dalam kenyataan akhbar hari ini berkata, orang ramai boleh mengakses maklumat perisytiharan harta anggota pentadbiran itu menerusi laman web mydeclaration.sprm.gov.my mulai hari ini.
Sehingga kini, SPRM telah menerima dan memaparkan maklumat harta melibatkan 57 daripada 70 anggota pentadbiran kerajaan terdiri daripada Perdana Menteri, Menteri Kanan, Menteri dan Timbalan Menteri.
SPRM memaklumkan, pihaknya tidak akan bertanggungjawab terhadap maklumat perisytiharan harta yang diperolehi atau diambil dari mana-mana sumber selain daripada portal berkenaan. – K! ONLINE


Polis jumpa petunjuk baharu conteng mural
Oleh MOHD YUNUS YAKKUB

22 Julai 2020, 6:53 pm
SHAH ALAM – Polis telah menemui beberapa petunjuk berhubung kejadian menconteng mural gergasi potret beberapa pemimpin negara dengan perkataan kesat di Taman Cahaya Alam, Seksyen U12 di sini.
Timbalan Ketua Polis Selangor, Datuk Arjunaidi Mohamed berkata, petunjuk itu mempunyai kaitan dengan dua wanita yang disyaki terlibat dalam kes tersebut.
Sehubungan itu, beliau menegaskan pihaknya yakin dapat menyelesaikan dalam masa terdekat.
“Buat masa ini kita telah ada target (sasaran) dan ada beberapa petunjuk, kita akan teruskan siasatan.
“Namun, saya tidak boleh cakap mengenainya sekarang dan biar kita lakukan siasatan dulu,” katanya.
Beliau berkata demikian kepada pemberita selepas menghadiri mesyuarat penyelarasan pasukan petugas khas bersama agensi dan jabatan kerajaan bagi projek inisiatif bersepadu menangani masalah penyalahgunaan dadah di sini hari ini.

Kosmo! sebelum ini melaporkan empat mural gergasi memaparkan potret Al-Sultan Abdullah, Perdana Menteri, Tan Sri Muhyiddin Yassin; Menteri Kanan (Keselamatan), Datuk Seri Ismail Sabri Yaakob; Ketua Pengarah Kesihatan, Datuk Dr. Noor Hisham Abdullah dan Presiden Pas, Datuk Seri Abdul Hadi Awang itu disedari diconteng kira-kira pukul 8 pagi.
Kejadian itu disedari oleh pekerja sebuah restoran berdekatan selepas melalui kawasan mural tersebut. – K! ONLINE


Hanya bom ‘dummy’
Oleh AHMAD SHAHERMAN SHAMSURI

22 Julai 2020, 5:27 pm
Sebutir bom dummy yang ditemui di tempat pembuangan sampah berdekatan sebuah pangsapuri di Taman Sri Sentosa, Kuala Lumpur.

KUALA LUMPUR – Penduduk di sekitar Taman Sri Sentosa di sini digemparkan dengan penemuan sebuah objek menyerupai sebutir bom di tempat pembuangan sampah hari ini.
Ketua Polis Daerah Brickfields, Asisten Komisioner Zairulnizam Mohd. [email protected] berkata, objek tersebut ditemui orang ramai kira-kira pukul 12.20 tengah hari.
“Susulan kejadian itu, sepasukan anggota dan pegawai dari Ibu Pejabat Polis Daerah (IPD) Brickfields dan dibantu pasukan forensik Bukit Aman serta unit pemusnah bom bergegas ke lokasi kejadian.
“Bagaimanapun, pemeriksaan lanjut mendapati objek tersebut hanya sebutir bom ‘dummy’ untuk latihan. Unit pemusnah bom kemudiannya telah memindahkan objek itu ke kawasan yang lebih selamat untuk dimusnahkan,” katanya dalam satu kenyataan di sini hari ini.
Mengulas lanjut beliau berkata, siasatan lanjut masih dijalankan dan orang ramai yang mempunyai sebarang maklumat berkenaan kejadian boleh terus menghubungi IPD Brickfields di talian 03-2297 9222. – K! ONLINE.


Najib kena bayar cukai tertunggak RM1.69 bilion
Oleh NUZULSHAM SHAMSUDDIN

22 Julai 2020, 6:45 pm
KUALA LUMPUR – Bekas Perdana Menteri, Datuk Seri Najib Tun Razak diperintah membayar tunggakan cukai pendapatan berjumlah RM1.69 bilion kepada Lembaga Hasil Dalam Negeri (LHDN) oleh Mahkamah Tinggi di sini sebentar tadi.
Hakim Datuk Ahmad Bachee membuat keputusan itu selepas membenarkan permohonan LHDN untuk mendapatkan penghakiman terus dalam kes saman terhadap Najib.
Dalam prosiding itu, Ahmad Bachee berkata, penghakiman terus bermakna mahkamah membuat keputusan tanpa melalui perbicaraan penuh antaranya tanpa keterangan saksi.
“Mengikut seksyen 106 Akta Cukai Pendapatan 1967, cukai pendapatan tambahan perlu dibayar dan dikembalikan sebagai hutang kepada kerajaan dengan jumlah sebanyak RM1,692,872,924.83 selain hujahan pihak pembelaan adalah melibatkan fakta yang harus dirujuk atau diputuskan oleh Special Commissioner of Income Tax (SCIT),” katanya.
Terdahulu pada 28 Februari lalu, mahkamah menolak permohonan Najib menangguhkan prosiding saman LHDN terhadapnya untuk membayar cukai pendapatan berjumlah RM1.69 bilion, sementara menunggu rayuannya berhubung taksiran cukai kepada LHDN.
Bagaimanapun pada 8 Ogos tahun lalu, Najib memfailkan permohonan menangguhkan prosiding saman oleh LHDN, namun LHDN dalam afidavit sokongannya berkata, Najib masih perlu membayar jumlah RM1.69 bilion itu walaupun beliau memfailkan rayuan berhubung taksiran cukai itu. – K! ONLINE


Jumlah acara Sukan SEA Vietnam diputus November ini
Oleh MUHAMMAD ZUHAILY BADLISHAH

22 Julai 2020, 8:39 pm
KUALA LUMPUR – Jumlah akhir senarai sukan pada Sukan SEA 2021 di Hanoi, Vietnam bakal diketahui selepas Mesyuarat Majlis Persekutuan Sukan SEA (SEAGF) pada November ini.
Presiden Majlis Olimpik Malaysia (MOM), Datuk Seri Norza Zakaria berkata, jumlah sebenar tidak dapat diputuskan lagi disebabkan terdapat 22 rayuan sukan yang dikemukakan oleh ahli-ahli gabungan termasuk Malaysia.
“Vietnam tidak dapat membuat keputusan dalam mesyuarat hari ini kerana jumlahnya besar. Vietnam akan memaklumkan senarai akhir sukan yang dipertandingkan pada mesyuarat seterusnya pada November tahun ini.
“Apabila bercakap mengenai penganjuran Sukan SEA, jenis-jenis sukan semuanya tertakluk kepada tuan rumah kerana mereka perlu melihat semua aspek dan implikasi selain dari segi sokongan negara-negara terlibat.
“Disebabkan ada 22 sukan (rayuan), agak sukar untuk membuat spekulasi kerana masing-masing mempunyai justifikasi dan rasional sendiri. Jadi, kita tunggu sahaja sehingga November,” katanya pada sidang akhbar selepas tamat Mesyuarat Majlis SEAGF secara maya di Wisma MOM di sini.
Malaysia telah mengemukakan 11 daripada 22 rayuan sukan iaitu hoki dalam dewan, tenpin bowling, pelayaran, kriket, papan selaju, sampo, floorball, bola jaring, boling padang, skuasy dan ragbi tujuh sebelah.

Baki 11 lagi sukan yang berada dalam pertimbangan tuan rumah Vietnam yang bakal menganjurkan temasya tersebut bermula 21 November hingga 2 Disember tahun depan ialah muay, triatlon, taekwando, lumba bot tradisional, jujitsu, e-Sukan, arnis, tempuh halangan (obstacle course), kempo, teqball dan soft tennis.
Bagaimanapun, Norza memberi bayangan Vietnam berkemungkinan besar tidak akan menganjurkan lebih banyak acara seperti tuan rumah edisi 2019 iaitu Filipina yang mempertandingkan 56 jenis sukan.
“Setakat ini Vietnam telah mencadangkan 32 acara sukan. Saya merasakan pertambahan jenis sukan mungkin tidak sebanyak seperti yang diadakan di Filipina tahun lepas,” jelasnya. – K! ONLINE


Dua pengedar pil kuda dicekup
Oleh KOSMO!

22 Julai 2020, 5:17 pm
Oleh ROSLIZA MOHAMED
KOTA BHARU – Polis menahan dua pengedar dadah dan merampas pil kuda yang bernilai RM2,140 sewaktu tangkapan di hadapan sebuah rumah di Kampung Jejulok dekat Banggu di sini kelmarin.
Ketua Polis Daerah Kota Bharu, Asisten Komisioner Abdul Rahim Daud berkata, kedua-dua suspek berusia 21 dan 26 tahun ditahan oleh sepasukan anggota dari Balai Polis Binjai yang melakukan rondaan pukul 2 pagi.
Jelasnya, pemeriksaan dilakukan selepas kedua-dua lelaki itu menunggang motosikal jenis EX5 dalam keadaan mencurigakan.
“Kita menemui satu botol plastik mengandungi 39 biji pil itu dalam raga motosikal berkenaan. Kemudian, suspek membawa polis ke kawasan padang berdekatan sebelum menyerahkan satu kotak rokok yang mengandungi 175 biji pil kuda.
“Suspek bersama barang kes kemudian dibawa ke balai polis untuk tindakan selanjutnya,” katanya ketika dihubungi Kosmo! sebentar tadi.

Beliau berkata, kemungkinan dadah itu diambil daripada pihak tertentu untuk dijual di kawasan sekitar kampung tersebut.
Menurutnya, siasatan mendapati seorang daripada suspek juga mempunyai kesalahan rekod lampau berkait kes dadah.
“Kedua-dua suspek direman bagi membantu siasatan mengikut Seksyen 39A(1) Akta Dadah Berbahaya 1952,” katanya.
Sehubungan itu, orang ramai yang mempunyai sebarang maklumat kegiatan jenayah atau penyalahgunaan dadah supaya menghubungi pihak polis dengan segera. – K! ONLINE


Dulu banduan, kini usahawan
Oleh KOSMO!

22 Julai 2020, 6:00 pm
Oleh ZAKI SALLEH
IPOH – Pengalaman menghuni tirai besi telah menginsafkan seorang pemuda agar mengubah nasib diri selain mensyukuri nikmat hidup bebas.
Zawawi Abdullah, 36, pernah dihukum penjara selama dua tahun sebelum dibebaskan pada tahun 2017.
Menurut Zawawi, selepas tamat menjalani hukuman, dia kemudian melanjutkan pelajaran dalam bidang tafsir al-Quran.
“Saya berhijrah ke Ipoh dan bekerja di dewan makan sebuah sekolah berasrama sebelum menerima tender untuk menguruskan kantin sekolah.
“Bermula dari situ saya melihat potensi untuk mengembangkan perniagaan dalam bidang pembuatan makanan seperti menghasilkan dodol dan rendang Tok,” ujarnya.

Zawawi ditemui selepas menerima sumbangan peralatan katering bernilai RM5,000 yang disumbangkan Persatuan Sahabat Penjara Malaysia di sini hari ini.
Sumbangan disampaikan oleh Timbalan Komisioner Jeneral Penjara (Pemasyarakatan), Datuk Abdul Aziz Abdul Razak.
Antara diterima ialah mesin membuat dodol, peti ais, dapur gas dan periuk nasi.
Tambah Zawawi yang berasal dari Kemaman, Terengganu, dia juga merancang untuk bekerjasama dengan Jabatan Penjara Malaysia bagi memperluaskan pasaran pada masa hadapan.
Sementara itu, Abdul Aziz memberitahu, sehingga kini seramai 25 orang bekas banduan dibantu menerusi dana  Persatuan Sahabat Penjara Malaysia.
Katanya, kebanyakan mereka kini menceburi bidang keusahawanan seperti penternakan, pembuatan biskut dan katering.
“Bantuan yang diberi ini adalah sebahagian daripada sokongan kita kepada bekas banduan berdasarkan kriteria tertentu,” ujarnya. – K! ONLINE


Lelaki dituduh curi kelapa cedera dipukul
Oleh MOHD SYALMIZI HAMID

22 Julai 2020, 6:17 pm
Barang yang dirampas pihak berkuasa dalam kejadian pukul di Kampung Selamat, Tasek Gelugor di sini hari ini.

SEBERANG PERAI – Seorang lelaki cedera selepas dipukul dua individu yang menuduhnya mencuri buah kelapa milik mereka dalam kejadian di Kampung Selamat, Tasek Gelugor di sini hari ini.
Dalam kejadian kira-kira pukul 5 pagi itu, lelaki berusia 31 tahun tersebut cedera pada beberapa bahagian badan selain ditemui diikat pada sebuah motosikal.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, lelaki tersebut sebelum itu dalam perjalanan ke tempat kerja di sebuah pasar sebelum dia ditahan sekumpulan lelaki.
“Mangsa mendakwa tidak tahu sebab dia ditahan dan dipukul.
“Namun, hasil siasatan ke atas dua lelaki itu mendapati mereka mendakwa telah melihat lelaki itu beberapa kali masuk ke kawasan berkenaan sebelum ini dan mencuri buah kelapa milik mereka.
“Mereka telah menahan mangsa yang menunggang motosikal dengan rakannya sebelum dia dipukul, manakala rakannya tidak diapa-apakan dan melarikan diri,” katanya kepada pemberita di sini hari ini.

Noorzainy berkata, siasatan lanjut mendapati lelaki tersebut mengalami luka pada kepala dan kaki selain lebam pada beberapa bahagian badan, manakala salah seorang daripada lelaki yang memukulnya turut cedera.
“Polis yang melakukan pemeriksaan di tempat kejadian telah menjumpai dan merampas sebatang kayu, tiga batang mop, segulung tali warna putih yang berlumuran darah dan sebuah motosikal,” katanya.
Menurut Noorzainy, polis menahan ketiga-tiga mereka bagi siasatan lanjut mengikut Seksyen 148 Kanun Keseksaan. – K! ONLINE


Remaja dinoda kenalan WhatsApp
Oleh KOSMO!

22 Julai 2020, 4:43 pm
Oleh NUR NAZLINA NADZARI
KANGAR – Gara-gara terpedaya dengan pujuk rayu lelaki yang baru sebulan dikenali melalui aplikasi WhatsApp, seorang pelajar berusia 17 tahun dinoda sehingga mengandung.
Rahsia itu terbongkar apabila guru remaja perempuan terbabit memaklumkan tentang perkara tersebut kepada ibu mangsa kira-kira pukul 9.30 pagi semalam.
Guru itu kemudian menasihatkan keluarga mangsa membuat laporan polis.
Susulan itu, bapa mangsa membuat laporan di Ibu Pejabat Polis Daerah (IPD) Kangar dan pemeriksaan di Hospital Tuanku Fauziah (HTF) mengesahkan mangsa mengandung lapan bulan.
Remaja yang merupakan anak bongsu daripada lima beradik mula mengenali suspek berusia 20 tahun pada Oktober tahun lalu.

Suspek didakwa membawa mangsa ke hutan berhampiran rumahnya di Kampung Padang Katong di sini untuk melakukan hubungan seks pada November tahun lalu.
Mereka melakukan perbuatan tersebut sehingga Januari tahun ini.
Ketua Polis Daerah Kangar, Superintendan Wari Kiew berkata, polis bertindak menahan suspek pada petang hari yang sama di kediamannya di Kampung Padang Katong.
“Suspek direman selama tujuh hari bermula hari ini dan kes disiasat dibawah Seksyen 376 Kanun Keseksaan,” katanya di sini hari ini.- K! ONLINE.


JAS Johor keluarkan 93 kompaun, 26 Notis Arahan
Oleh KOSMO!

22 Julai 2020, 4:14 pm
MOHAMAD FAIZAL HASHIM
JOHOR BAHRU – Jabatan Alam Sekitar (JAS) negeri mengeluarkan sebanyak 93 kompaun dan 26 Notis Arahan terhadap premis kilang sepanjang Sungai Selangkah di Pasir Gudang atas pelbagai kesalahan di bawah Akta Kualiti Alam Sekeliling 1974.
Pengerusi Jawatankuasa Kesihatan dan Alam Sekitar, R. Vidyananthan berkata, tindakan tersebut diambil susulan Ops Gempur yang dibuat pada 6 hingga 8 Julai lalu dengan melakukan 85 pemeriksaan dan dua penahanan kelengkapan operasi.
Operasi selama tiga hari yang melibatkan 42 anggota penguatkuasa daripada JAS Johor Bahru dan pejabat JAS cawangan ekoran aduan bau yang kuat sehingga pedih mata dan sesak nafas oleh penduduk yang tinggal berhampiran kawasan tersebut.
Vidya berkata, pasukan penyiasat JAS tiba di lokasi aduan di Sungai Selangkah (jambatan Jalan Utama, Jalan Seluang, Taman Tg Puteri Resort) dan mendapati keadaan sungai adalah berminyak (Oil shine) dan air sungai jernih, pada 25 Jun lalu.
Jelasnya, hasil pemantauan mendapati sekitar sungai ada bau minyak dan cat namun penyusuran sungai dan belukar telah dibuat tidak menemui punca bai tersebut.

“Satu botol sampel air sungai sudah diambil untuk dianalisa. Bagi tujuan pengawasan kualiti alam sekitar, persampelan udara dilakukan pada 25, 26 dan 27 Jun lalu.
“Hasil keputusan persampelan menggunakan Disorbtion tube yang dijalankan pada 26 Jun 2020 dan 27 Jun lalu menunjukkan semua kepekatan gas toksik yang dicerap seperti propene, methyl alcohol, butane-2 methyl, oxalic acid, 2-butene, 2-methyl, benzene, trichloroethylene, ethene, acetic acid, p-xylene, mesitylene dan tetradecane tidak melebihi tahap toksisiti OSHA PEL yang disyorkan”, katanya dalam satu kenyataan di sini hari ini.
Vidyananthan berkata, JAS akan terus meningkatkan penguatkuasaan ke atas premis
industri dan mengadakan operasi seperti ini secara berterusan.- K! ONLINE.


Bekas pekerja pusat jagaan cubit, rotan kanak-kanak lelaki didenda RM6,000
Oleh NUZULSHAM SHAMSUDDIN

22 Julai 2020, 4:00 pm
KUALA LUMPUR – Gara-gara mencubit dan merotan seorang kanak-kanak lelaki menggunakan penyangkut baju sehingga cedera, seorang bekas pekerja sebuah pusat jagaan rumah perlindungan didenda RM6,000 oleh Mahkamah Sesyen di sini sebentar tadi .
Hakim Emilia Kaswati Mohamad Khalid menjatuhkan hukuman itu ke atas Nur Haliza Salleh ,22, selepas dia mengaku bersalah atas pertuduhan yang disabitkan ke atasnya.
Mahkamah turut memerintahkan wanita yang tidak bekerja itu menjalani hukuman penjara empat bulan, sekiranya dia gagal membayar denda itu dan tertuduh membayarnya.
Mengikut pertuduhan, Nur Haliza didakwa dengan sengaja telah mencubit di bahagian badan dan merotan dengan penyangkut baju plastik warna hitam di belakang badan seorang kanak-kanak lelaki berusia enam tahun sehingga cedera.
Kesalahan itu didakwa dilakukan di sebuah rumah perlindungan di Jalan Air Panas di sini pukul 5 petang pada 13 November 2019 mengikut Seksyen 31(1)(a) Akta Kanak-Kanak 2001.
Hukuman bagi seksyen itu memperuntukkan hukuman denda maksimum RM50,000 atau penjara maksimum 20 tahun atau kedua-duanya jika sabit kesalahan.

Dalam prosiding itu Timbalan Pendakwa Raya, Noor Dayana Mohamad memohon hukuman berbentuk pengajaran dengan mengambil kira keselamatan awam yang melibatkan kanak-kanak di pusat jagaan yang dijaga tertuduh.
Bagaimananapun tertuduh yang tidak diwakili peguam memohon mahkamah meringkankan hukuman. – K! ONLINE.


Menyamar sebagai jemaah sebelum mencuri
Oleh KOSMO!

22 Julai 2020, 3:45 pm
Oleh KHAIRUL MOHD. ALI
KULAI – Menyamar sebagai wanita dengan mengenakan sejadah sebagai telekung sebelum mencuri beg kepunyaan jemaah wanita yang sedang menunaikan solat di masjid.
Itu taktik dilakukan seorang lelaki dimana video memaparkan kejadian itu tular di media sosial, hari ini.
Berdasarkan video berdurasi 1 minit dan 14 saat itu, suspek bertindak memasuki ruang solat jemaah wanita ketika jemaah sedang menunaikan solat.
Suspek kemudian mengambil sejadah dan meletakkannya di bahagian kepala sebelum turut berpura-pura menunaikan solat di belakang mangsa.
Sebaik sahaja mangsa bersujud, suspek terus mencapai dua beg yang berada di antara dua jemaah wanita sebelum cuba melarikan diri.

Tindakan itu disedari seorang mangsa sebelum salah satu daripada beg yang cuba dilarikan suspek tercicir.
Sementara itu, Ketua Polis Daerah Kulai, Superintenden Tok Beng Yeow ketika dihubungi mengesahkan kejadian itu.
Menurutnya, kejadian itu dipercayai berlaku pada pukul 7 petang, 18 Julai lalu di Masjid Kampung Melayu, di sini.- K! ONLINE.


Kasut sekolah baru beli dihanyutkan banjir
Oleh KOSMO!

22 Julai 2020, 5:03 pm
Oleh AZAHAR HASHIM
BANDAR BAHARU – “Saya sudah bersedia nak pergi sekolah pagi ini tetapi rumah pula dilanda banjir kilat. Kasut sekolah yang baru dibeli pun hilang dihanyutkan air.”
Demikian luahan Muhammad Harrith Safwan, 12, ketika ditemui di Pusat Pemindahan Sementara (PPS) Sekolah Kebangsaan Sungai Kechil Ulu dekat sini hari ini.
Muhammad Harrith berkata, kejadian berlaku ketika dia bersama bapa dan kakak sedang berehat di ruang tamu.
“Ibu saya pula baru pulang ke rumah dalam keadaan hujan lebat kira-kira pukul 10 malam,” ujarnya.
Katanya, hujan lebat selama dua jam menyebabkan paras air Sungai Tepus melimpah ke kawasan pekarangan rumah.

“Dalam masa 15 minit sahaja air masuk ke dalam rumah dan kami terus mengangkat perabot serta peralatan elektrik ke tempat lebih tinggi,” ujarnya.
Ibu Muhammad Harrith, Rosefilawaty Abd. Rashid, 41, berkata, dia sebelum ini tinggal di Kampung Bagan tetapi berpindah ke Kampung Sungai Tepus sejak dua tahun lalu kerana tempat lamanya itu sering dilanda banjir.
Dalam pada itu, Sekreteriat Jawatankuasa Pengurusan Bencana Daerah Bandar Baharu, Leftenan (PA) Abdul Rahim Khairuddin berkata, seramai 22 mangsa daripada enam keluarga dipindahkan ke PPS selepas Kampung Sungai Tepus dan Kampung Pasir Debu di Mukim Bagan Samak di sini dilanda banjir kilat malam semalam.
Kata beliau, kesemua mangsa terdiri daripada lapan lelaki, sembilan perempuan dan lima kanak-kanak ditempatkan di PPS Sekolah Kebangsaan (SK) Sungai Kechil Ulu.
“Sebanyak enam buah rumah dinaiki air akibat limpahan Sungai Tepus dan air dari kawasan bukit berhampiran kira-kira pukul 8 malam tadi berikutan hujan lebat lebih dua jam di daerah ini.
“Paras air semakin meningkat sehingga 0.5 meter dan ekoran itu, sebuah PPS dibuka kira-kira pukul 10.30 malam tadi,” katanya. – K! ONLINE


Bekalan lembu korban mencukupi
Oleh KOSMO!

22 Julai 2020, 4:05 pm
Oleh TOREK SULONG
PASIR PUTEH – Bekalan lembu untuk ibadat korban dijamin mencukupi untuk keperluan umat Islam di seluruh negara tanpa perlu bergantung kepada ternakan import.
Timbalan Menteri Pertanian dan Industri Makanan II, Datuk Che Abdullah Mat Nawi berkata, meskipun tiada jumlah khusus mengenai bilangan haiwan ternakan itu, beliau yakin ia mampu menampung permintaan masyarakat untuk menjalan ibadah sempena Hari Raya Aidiladha.
Jelasnya, urus niaga setempat melalui penternakan secara kecil- kecilan dalam kalangan petani banyak membantu menampung keperluan lembu menjelang musim perayaan tahun ini.
“Rakyat memahami keadaan sekarang dan menghargai usaha kerajaan mengekang penularan penyakit dengan pelbagai pendekatan termasuk tiada bekalan lembu dari negara jiran yang berdekatan.
“Penternakan haiwan ternakan terutama lembu dan kambing oleh petani setempat mencukupi permintaan bagi menyempurnakan ibadah korban dan keperluan harian,” katanya.

Beliau berkata demikian pada sidang akhbar selepas mengadakan Majlis Ramah Mesra Bersama Masyarakat Petani Jajahan Pasir Puteh di Cherang Rotan di sini semalam.
Menurut Che Abdullah, petani juga perlu mematuhi operasi standard (SOP) yang dikuatkuasakan menerusi Perintah Kawalan Pergerakan Pemulihan (PKPP) dengan memberi keutamaan terhadap kesihatan diri masing-masing.
Katanya, pematuhan jarak sosial dan menggunakan pelitup muka perlu menjadi amalan terutama ketika berurus niaga di pasar-pasar tani. – K! ONLINE.


Tahap pematuhan norma baharu berkurangan
Oleh KOSMO!

22 Julai 2020, 4:10 pm
Oleh NUR SYAZWANA MANSOR
SUNGAI PETANI – Tahap pematuhan individu dan premis perniagaan dalam menjalani norma baharu dilihat semakin berkurangan berdasarkan pemantauan yang dibuat oleh pihak polis sejak tiga hari lalu.
Pengarah Jabatan Pencegahan Jenayah dan Keselamatan Komuniti (JPJKK) Bukit Aman, Datuk Zainal Abidin Kasim berkata, keadaan itu meresahkan kerana dikhuatiri berlaku peningkatan semula kes Covid-19 di negara ini.
Beliau berkata, lokasi pemantauan membabitkan kedai makan, premis perniagaan, rumah ibadat, kawasan riadah, tempat pelancongan, stesen pengangkutan awam, majlis keraian dan institusi pendidikan.
“Hasil pemantauan yang dilakukan di kedai makan, restoran bistro dan bar mendapati mereka langsung tidak mematuhi prosedur operasi standard (SOP).
“Orang awam juga dilihat telah berkumpul tanpa mengamalkan penjarakan sosial, kanak-kanak juga dibiarkan bercampur sesama mereka tanpa kawalan ibu bapa,” katanya pada sidang akhbar di Sekolah Latihan Asas Kepolisan (SLAK) Kuala Muda di sini hari ini.

Selain itu, kata Zainal Abidin, restoran dan kedai makan juga tidak menyediakan laluan khusus keluar masuk pelanggan, tidak membuat imbasan Kod QR dan MySejahtera.
Tambahnya, mulai hari ini pihaknya akan mengambil tindakan tegas ke atas indvidu dan pemilik premis yang tidak mematuhi SOP.
“Kita tidak akan beri nasihat lagi selepas ini yang mana mereka akan terus dikenakan kompaun RM1,000,” ujarnya.
Sejurus selesai sidang media, Zainal Abidin bersama pegawai dan anggota membuat pemeriksaan mengejut pematuhan SOP dalam tempoh Perintah Kawalan Pergerakan Pemulihan (PKPP) di premis perniagaan dan pusat membeli-belah di sini.
Dalam pemeriksaan itu, sebuah restoran nasi kandar dikompaun RM1,000 kerana melanggar SOP antaranya tiada rekod catatan suhu badan pelanggan dan tiada laluan keluar masuk yang khusus untuk pelanggan.- K! ONLINE.